ШИФОКОРНИНГ БЕМОР БИЛАН МУЛОҚОТ САНЪАТИ\nБемор билан муомалага киришишнинг ўзига яраша шартлари бор, албатта. Шифокор бемор хасталигининг тахминий диагнозини, шахсини, касбини, ижтимоий шароитини, савиясини, дунёқарашини, билим даражасини, ташқи руҳий белгиларини ўргангандан сўнг, ўзини ҳам бу мулоқотга руҳан тайёрлаганидан кейингина у билан мулоқот қилиш учун маънавий тайёрлаш зарур бўлади. Бемор ва шифокор мулоқоти икки доирада кечади. Биринчи, ташқи доира занжирида юқорида айтилганидек, шифокорнинг бемор билан мулоқотга тайёрланиш босқичидаги амаллар киради. Иккинчи, ички доирани эса бемор шахсини, унинг касаллик сабабларини белгиловчи далиллар занжири ташкил этади.\nБиринчи доира соҳибининг маҳорат даражаси қай даражада юксаклиги унинг иккинчи доирага "кўприк" сола олиш санъати билан белгиланади. Айнан шу "кўприк" солинганидан сўнг бемор шифокорга ишонч ва умид кўзи билан қарай бошлайди.\nШифокор аввало, беморни ўраб турган атроф-муҳитга катта эътибор бермоғи лозим. Унинг ботиний ва зоҳирий кўриниши бемор билан кечадиган мулоқотига бевосита таъсир ўтказиши мумкин. Хусусан, бемор ётган хона шинам, озода, ҳавоси тоза бўлиши, албатта, унинг руҳиятига ижобий таъсир кўрсатади. Бу – ботиний таъсирдир. Зоҳирий таъсир эса бемор атрофида кечадиган ижтимоий ҳаёт: бошқа беморларнинг, кичик тиббий ходимларнинг ёки ташриф буюрувчиларнинг салбий хатти-ҳаракатида кўринади. Бу таъсирга, атрофдаги шовқин-суронлар, ҳамсоя беморларнинг мулоқоти, ҳатто, шифокорнинг ёқимсиз бўлиб туюлган товуши ҳам киради. Шифокор бемор билан мулоқотга киришар экан, унинг кўз ўнгида маълум маънода камчиликлардан ҳоли, юксак ахлоқли инсон сифатида гавдаланиши зарур. Ўз ахлоқ нормаларини тўғри белгилай олмаган шифокор бемор кўз ўнгида обрўсизланади. Обрўсини йўқотган шифокор эса, табиийки, ўз бемори билан талаб қилинган савияда мулоқот қилишга маънавий ҳаққи бўлмайди. Шифокорнинг маънавияти деганда, маънили фикрлаши, сўзлаши, шунингдек, шахсиятидаги, тарбия ва одобидаги ҳамда амалиётидаги барча ижобий хатти-ҳаракатлар мажмуаси тушунилади. Шунингдек, бемор билан мулоқотда унинг диққати ва ихтиёрини шифокор суиистеъмол қилмаслиги, яъни сўзда меъёрни сақлай билиши муҳим. Шифокор бемор билан мулоқотда унга зарур гаплардан сўзламоғи унинг амалиёти учун жуда фойдалидир.\nБемор шифокор билан мулоқотдан сўнг ўзини руҳан тетик ва енгил ҳис этиши керак. Моҳир шифокор ҳақида айтиш мумкинки: "Яхши суҳбатдош атирфурушга ўхшайди, гарчи у сенга атридан бермаса ҳам хушбўй ҳиди етиб туради". Шифокор бемор кўнглини кўтариб (агар ёш бўлса) "ҳали тўйингизда ош еймиз ё хизмат қиламиз", ёши улуғроқ бўлса: "ҳали невара-ю чевараларингизни боқиб юрасиз", қабилида гаплар айтиши керакки, бемор беихтиёр бундай кўнгилга ёқувчи мулоқотни мамнуният билан эсласин. Ҳар бир шифокор Маҳмуд Қошғарийнинг: "Билағон одамларнинг насиҳатларидан фойдалан. Чунки яхши сўз таъсир қилгач, дилга жойлашади", деган пурҳикматларини ёдда олиб қолиши фойдадан ҳоли эмас.\nЗеро, И. В. Гёте айтганидек, сўзни ишонч билан гапир, эшитувчиларга таъсир этиш эса ўз ўзидан келиб қолади. Шифокор бемор билан маълум мантиқий кетма-кетликда савол-жавоб қилиши керак. Зеро, халқимиз: кишининг жамоли тилидир, дейди. Биз эса шифокорнинг маҳорати ва малҳами тилидир, дегимиз келади. Дарҳақиқат, халқ эртакларида подшонинг "Энг ширин нарса нима?" ва "Энг аччиқ нарса нима?" деган саволига тилнинг кўрсатилишида буюк ҳикмат бор. Беморга: "Рангингиз оқариброқ кўриняпти, бугун тобингиз чатоқроқми?" деб айтилса, бир оз ўтиб, унинг ранги энди ростдан ҳам оқариб қолганини сезиш мумкин. Ёки аксинча, зархил юзли беморга: "Бугун рангингиз нақшин олмадек", дейилса, шифокорнинг буюрган барча муолажалари эм бўлади, беморнинг ҳаётга иштиёқи яна ҳам кучаяди. Зеро, қадимги юнон файласуфи Аристотель: "Нутқнинг бош фазилати аниқ ва равшанликдир", деган эди. Донолар насиҳат қилганларидек, ўзига боқма, сўзига боқ. Шундай экан, шифо истаб келган беморга энг тез таъсир этувчи – илк сир бу сўз, деган ҳаётий ҳақиқат англанади.\nДемак, айтиш мумкинки, шифокор беморни нечоғлиқ ўрганиб кирса, мулоқотга жиддий тайёргарлик кўрса, амалиёт натижаси шунга кўра юқори бўлади. Шифокорнинг сўзлаш одоби унинг маданиятини кўрсатувчи асосий омил экан, бу нарсадан у қурол каби самарали фойдаланмоғи зарурдир. Шу ўринда "Фойдаланилмаган меҳнат таътили" номли бадиий фильмдаги бир лавҳани эслайлик. Ёш шифокор касал қизча билан суҳбатлашиш учун беморхонага киради. Қизчанинг юраги хаста, уни операция қилишлари аниқ. Бемор ҳам бундан хабардор. Шифокор ўзини қувноқ тутишга ҳаракат қилади. Ва бемори билан қуйидаги тарзда суҳбат қуради:\n– Қизча, айт-чи, дадангни кўпроқ яхши кўрасанми, ойингними?\nҚўғирчоқ ўйнаб ётган қизча девор тарафга кескин бурилиб ётиб олади. Бир оздан сўнг қизча жавоб беради:\n– Ҳеч қайсисини...\nҲайрон қолган шифокорга хонада уларнинг суҳбатини кузатиб турган иккинчи шифокор:\n– Қизчанинг отаси ҳам, онаси ҳам йўқ. У болалар уйидан... – кутилмаган ахборотни эшитган ёш шифокор бемор қизча кўз ўнгида мулзам бўлиб қолади.\nБадиий фильмдаги бундай нохуш ҳолат шифокор амалиётида рўй бериши мумкин бўлган ҳаётий ҳолатдир. Бу лавҳа, табиийки, юқорида куюниб ёзганимиз – беморнинг шахси, ижтимоий ҳолати ва бошқаларни ўрганиб кириш нақадар муҳим эканини яна бир бор тасдиқлайди.\nШифокор, барча зарурий деонтологик амалларни адо этар экан, энг аввало, ўз вазифасига маънавий камолот нуқтаи назаридан ёндошмоғи бугунги давр талаби бўлиб қолаверади.\nНеча асрлардан буён кўпни кўрган отахон-онахонларимиз ҳар гал фотиҳага қўл очилганда, энг аввало, танисиҳатлик, хотиржамлик тилайдилар, ҳаётда танисиҳатлик катта аҳамиятга молик эканлиги шундай аён. Лекин ҳаёт-ҳаётда. Инсоннинг дунёга келиши ва кетиши ҳаёт қонуниятига асосланган бўлса, унинг турли касалликларга мойиллиги, қисқагина ҳаёти давомида неча турли дардга дучор бўлиши теварак-атрофини қуршаган муҳитга, унинг ўзига, аҳвол-руҳиятига жуда-жуда боғлиқ.\nИнсон бошига ташвиш тушиб, танисиҳатликдан айрилиб қолганда, нажот излаб, тиббиёт ходимлари ҳузурига келади. Шу ондан бошлаб, унинг тақдири, ҳатто ҳаёти шифокорлар ва ҳамширалар қўлида, дейиш мумкин. Енгилми, оғирми дард билан шифохонага тушиб, шу дарддан халос бўлиб, уйига қайтгунга қадар бемор бир неча шифокор назарида бўлади. Бу соатлар, ҳафталар ва баъзида ойларни имтиҳонга қиёс қилиш мумкин. Бу бемор учун ҳам, шифокор учун ҳам ҳақиқий синов. Ҳамдардлик, хушмуомалалик синови. Шу қисқа вақт ичида улар орасида илиқ муносабат пайдо бўлса, улар бир-бирини тушунса, нур устига аъло нур. Демак, шифокор ҳамда ҳамширанинг иши муваффақиятли якунланади, яъни бемор шифо топади.\nТиббиёт ходимларининг касбга муносабати, ахлоқ-одоби, шунингдек, шифокорлар ва беморлар орасидаги турли муносабатлар тиббиётимиз тилида деонтология дейилиши маълум. Буни содда шаклда она тилимизга кўчирсак, тиббиёт ходими билан бемор ўртасидаги бурчга содиқлик, муомала қоидаларига риоя қилиши ва яхши, тўғри мулоқот, деса бўлади. Тиббиётимизнинг неча минг йиллик тажрибасига кўра ҳамда тиббиёт мактабини яратиб кетган Абу Али ибн Синогача буни тасдиқлаганлар. Ўзаро мулоқотдан сўнг тиббиёт ходимига – унинг билими, тажрибаси, самимиятига беморда ишонч ҳосил бўлмоғи, инсоний фазилатларига ҳурмат ва муҳаббат уйғонмоғи керак.\nАввало, ҳеч кимни дард чекиб, ётиб қолгудек қилмасин. Лекин дардга чалинган ҳар кимсанинг ундан фориғ бўлиши тиббиётимизнинг ютуғига, шифокор, ҳамширанинг билим, тажрибасига, инсоний фазилатларига ва шу билан бир қаторда, беморнинг табиати, ўз дардига муносабатига боғлиқ.\nТиббиёт илмий алломаларидан бўлмиш Буқрот: "Санъатлар ичида табобат энг олижаноб санъатдир", шу билан бирга, "Беморни дори билан эмас, балки сўз билан даволаш афзал" деса, Абу Али ибн Сино унинг фикрини қувватларкан: "Бемор борки, уни сўз билан даволаса бўлади", деб айтган.\n"Шифокорнинг бемор билан мулоқот санъати" китобидан олинди.\n№ 39, 07.10.2011 « орқага


Кичик бизнес таснифлагичига қандай ўзгартиришлар киритилди\nАгар пенсионер директор бўлса\nҚарздан фақат уни тўлаб қутуласиз\nИшончга асосланган хавфли ўйин\nГазета Норма маслахатчи / 2016 год / № 37 / Қонунчиликдаги янгиликлар\n2017 йил 1 январдан мамлакатимизда кичик бизнес субъектларининг\nянги таснифлагичи (24.08.2016 йилдаги 275-сон ВМҚ билан тасдиқланган) кучга киради. Амалдаги таснифлагичдан у нимаси билан фарқ қилади? Шарҳимизда таққослама таҳлил қиламиз.\nАввал – таснифлагич, сўнгра – таснифлаш\nЯнги таснифлагич Иқтисодий фаолият турларининг умумдавлат таснифлагичига (кейинги ўринларда – ИФУТ) ўтилганлиги муносабати билан тасдиқланди. У ўз навбатида Европа Иттифоқининг иқтисодий фаолият турларини статистик таснифлаш (кейинги ўринларда – ЕИФТ) негизида ишлаб чиқилган.\nЯъни мантиқий кетма-кетлик қуйидагича: ЕИФТ – ИФУТ – кичик тадбиркорлик субъектларига тегишли бўлган ташкилотларни таснифлаш. Шу тариқа, Ўзбекистонда тасдиқланган кичик бизнеснинг янги таснифлагичи ЕИФТ билан ўзаро боғлиқдир.\nЕИФТ ўзи нима? Аввало у қуйидаги қоидага асосланади: «Муайян товарларни ишлаб чиқариш ва хизматлар кўрсатиш учун моддий маблағлар, ишчи кучи, ишлаб чиқариш технологияси ёки оралиқ маҳсулотлар каби ресурслар бирлашганда иқтисодий фаолият юзага келади».\nМазкур таснифлагич доирасида саноатнинг барча тармоқлари (секторлари) технологик интенсивлик даражасига, хизматлар эса – илмий салоҳиятга қараб гуруҳларга ажратилади. Бундай ўтиш Европа Иттифоқининг статистика органи – Евростат томонидан тавсия қилинган ҳамда ЕИ ҳудудида, МДҲ ва Евросиё мамлакатларининг айрим статистика органларида қўлланилади.\nМамлакатимизда жорий қилинган ИФУТда фаолият турлари ишлаб чиқариш ва ноишлаб чиқариш соҳаларига ажратилмаган, хўжалик юритувчи субъектнинг мулкчилик шакли, юридик мақоми турлича эканлиги ҳисобга олинмаган, иқтисодий фаолиятнинг бозор ва бозордан ташқари турлари ўртасидаги фарқ белгиланмаган.\nУнда барча фаолият турлари тузилмасига кўра қуйидаги тарзда гуруҳларга бўлинган:\nХХ. – бўлим;\nХХ.Х – гуруҳ;\nХХ.ХХ – синф;\nХХ.ХХ.Х – кичик синф.\nДеҳқончилик ва чорвачилик, овчилик ва бу соҳаларда хизматлар кўрсатиш\nКичик бизнес субъектларининг янги таснифлагичи худди шундай таркиблаштирилган. Тегишинча, у янада деталлаштирилган, унда тадбиркорлик фаолиятининг ҳар бир тури батафсил баён этилган.\nРўй берган ўзгаришлар\nТасдиқланган таснифлагичда маълумотларни гуруҳлашга услубий ёндашув ўзгарибгина қолмади. У ходимларнинг штатдаги ўртача йиллик сонининг янгиланган чекланган миқдорини ўз ичига олади. Айнан шу жабҳа кичик бизнес вакилларини кўпроқ қизиқтиради.\nБиз амалдаги ва янги таснифлагичдаги айрим фаолият соҳаларининг кўрсаткичларини таққослаб чиқдик. Қуйидаги йўналишларга эътиборни қаратдик:\nулгуржи ва чакана савдо;\nАКТ ва оммавий ахборот воситалари.\nУмуман олганда, савдо ва умумий овқатланиш соҳаси ходимларининг чекланган ўртача йиллик сони кўрсаткичлари ўзгармади ва улар микрофирмаларда 5 нафаргача, кичик корхоналарда эса 25 нафаргачани ташкил қилади. Янги таҳрирда мазкур тармоқда қўшимча кичик синфларнинг бўлиши назарда тутилган. Масалан, қуйидагиларнинг улгуржи савдоси бўйича агентлар фаолияти:\nқишлоқ хўжалиги хом ашёси, тирик ҳайвонлар, тўқимачилик хом ашёси ва ярим тайёр маҳсулотлар;\nрудалар, металлар ва кимёвий моддалар;\nёғоч ва қурилиш материаллари;\nмашиналар, ускуналар, саноат ускуналари, сув ва ҳаво кемалари.\nКўрсатиб ўтилган йўналишларда фаолият юритаётган микрофирмалар 20 нафаргача ходимни ишга олишлари мумкин.\nДастурий воситаларни ишлаб чиқаришга ихтисослашган компанияларда штатдаги ходимлар сони ўзгартирилмади (микрофирмаларда – 1–20 киши; кичик корхоналарда – 21–100 киши). Бироқ таснифлагичда энди компьютер ўйинларини чиқариш бошқа дастурий таъминот билан бир қаторда алоҳида позицияни эгаллайди.\nМеҳмонхона бизнеси вакиллари ҳисобланган компаниялар (55.1-гуруҳ) штатни анча кенгайтиришлари мумкин. Улар ходимларининг чекланган сони 4 бараварга оширилди ва келгуси йилнинг 1 январидан 100 кишига (ҳозир – 25 киши) етади.\nМиллий ОАВларга нисбатан талаб бирмунча бошқача. Айни пайтда босма ва электрон ОАВларда ходимларнинг сони кўпи билан 100 кишини ташкил қилади (532-«Таҳририятлар ва нашриётлар» банди). Бироқ янги таснифлагич ушбу йўналишларни ажратади. Ноширлик фаолиятида 100 кишилик штат доираси сақланиб қолди. Мустақил синфларга ажратилган web-порталлар (63.12) ва ахборот агентликлари (63.91) эса «кичик» мақомга эга бўлиш учун атиги 25 кишини ишга олиши мумкин.\nТасдиқланган таснифлагичга тузатишлар киритилиши мумкин – у қонуний кучга киргунга қадар ҳали 4 ой бор.


Ўлимни эслаш баъзиларнинг наздида тафоул (некбинлик, оптимистлик)нинг зидди. Оқиллар наздида эса, вақтдан унумли фойдаланишга, фойдасиз ёки зарарли нарсалар билан машғул бўлмасликка сабаб бўладиган эҳтиёткорлик, қатъият эшикларидандир. Ўлимни эслаш кишини бошқаларга душманлик қилишдан тўхтатиб қолади. Ўлимни эслашга тарғиб қилишдан мақсад кишиларни безовта қилиш, уларнинг ҳаётини захарлаш эмас. Балки бундан мақсад инсонларни бир кун шубҳасиз дуч келадиган сафарга тайёргарлик кўришга тарғиб қилишдир. Инсоннинг ҳаётини захарламаслик, уни безовта қилмаслик даъвоси билан ғофил инсонни ўз ғафлатида қолдириш ақлдан эмас. Токи у инсон ўлим келганда ёқимсиз ҳолга тушиб қолмасин.\nНабий соллаллоҳу алайҳи васаллам инсонларнинг ичида энг буюк некбин, энг қалби очиқ, мажлиси ўта ёқимли эдилар. Шу билан бирга у зот алайҳиссалом “Лаззатларни кесувчи (ўлим)ни эслашни кўпайтиринглар!” дер эдилар. Имом Аҳмад ривояти.\nҲадисдаги “кесувчи” деб таржима қилинган сўз арабча матнда “ҳаазим” هاذم бўлиб келган. Бу сўз, луғатшунослар айтганидек, зудлик билан кесишни англатади. Дарҳақиқат, ўлимдан кўра лаззатларни тез кесадиган нарса йўқ.\nЎлимни эслаш улкан ибодатлардан бири бўлиб, уммат тарғиб этилган набавий суннатдир. Масжидлардаги мавъизаларга, турли муносабатлар билан бўладиган мажлисларга эътибор берилса, ўлимни эслашга тарғиб озлигини кўрамиз. Мавъизаларда бу мавзуда кенг ва таъсирли насиҳатлар, суҳбатлар олиб борилиши лозим. Воъизлар, хатиблар кўпинча одамларнинг кўнглини чўктирмаслик мақсадида ўлимни эслаш ҳақида кам гапирадилар. Лекин кўпчилик билиб қўйсинки, инсонларнинг энг комили, энг насиҳатгўйи, уларга нима муносиблигини энг яхши билувчироғи бўлган Набий соллаллоҳу алайҳи васаллам саҳобаларга ўлимни кўп эслашларини тарғиб қилардилар, шунга буюрардилар.\nСаҳобалар розияллоҳу анҳум юксак тақво соҳиблари эдилар. Улар Аллоҳдан жуда қаттиқ қўрқар эдилар. Дунёга рағбатлари йўқ эди. Охиратга бўлган тайёргарликлари, рағбатлари юқори даражада эди. Уларнинг шундай бўлганларини билган одамда: “Улар кучли иймон ва тақво соҳиблари бўлган бўлсалар, уларга ўлимни кўп эслашни амр қилишга эҳтиёж бормиди?” деган савол пайдо бўлиши мумкин. Лекин ўлимни кўп эслашга тарғиб набавий муолажадир. Худди касалликка дори яхши таъсир қилиб, ўша касаллик тузалганидек, у ҳам нафснинг яширин касалликларига, яхши таъсир қилиб, ундаги касалликлар тузалишига сабаб бўлади. Набий соллаллоҳу алайҳи васаллам саҳобаларни ўлимни кўп эслашга буюрар, ўзлари уларга ўлимнинг даҳшатларини, ўлим олдидан бўладиган нарсаларни зикр қилардилар.\nБир куни бир яҳудийнинг жанозаси ўтиб қолди. Пайғамбар соллаллоҳу алайҳи васаллам унинг учун ўрниларидан турдилар. Шунда саҳобалар “У яҳудийнинг жанозаси” дейишди. Набий соллаллоҳу алайҳи васаллам: “У ҳам жон (одам) эмасми?” дедилар. Муттафақун алайҳ.\nИбн Ҳажар раҳимаҳуллоҳ шу ҳадиснинг шарҳида қуйидагиларни айтганлар: “Ўлимдан қўрқиб туришда Аллоҳнинг амрини улуғлаш ва Унинг буйруғини бажараётганларни, яъни фаришталарни ҳурмат қилиш бордир”.\nАгар ўлимни кўп эсламай қўйсак, қалбларимиз ўлади. Натижада намоздан кейин ўликларимизни жанозасини ўқиймизу, аммо ўша намозни ўқишга эътиборсиз бўлиб қоламиз. Қабристонларга борамиз, аммо у ердан ибрат олмай, ғафлатда қайтамиз. Баъзилар ўша жойларда ҳам гаплашиб, одамларни ғийбат қилиб, сигарет чекиб ўтиришади. Ўлимни кўп эслаш Аллоҳ битиб қўйган ажални камайтирмайди. Инсонни дунё учун қиладиган ишларидан ҳам узиб қўймайди. Балки у инсонни ўлимдан кейинги қабр ҳаётига, қиёмат ҳисоб-китобига тайёрланишга ундайди. Пайғамбар алайҳиссалом: “Қабрларни зиёрат қилинглар, чунки, у ўлимни эслатади” деганлар. Имом Муслим ривояти.\nЁ Аллоҳ, Ўзинг қалбларимизни ғафлатдан уйғотгин ва бизларни Тўғри Йўлга бошлагин!\nФарҳан ибн Самийҳнинг “Ўлимнинг зикрини кўпайтириш” номли мақоласидан Нозимжон Ҳошимжон таржимаси


Xiaomi электромобиллар ишлаб чиқаришга 10 миллиард доллар тикмоқчи\nXiaomi ўз бренди остида электромобиллар ишлаб чиқаришни режа қилаётгани ҳақидаги хабарни расман тасдиқлади. Компания ушбу йўналишдаги бизнесга 10 миллиард АҚШ доллари миқдорида сармоя ётқизишни режалаштиряпти.\nКелгуси ўн йил давомида Хитой технология гиганти электр қуввати билан ҳаракатланувчи транспорт воситалари ишлаб чиқаришга катта миқдорда маблағ йўналтириш учун тайёрланаяпти. Бу ҳақда Xiaomi компанияси асосчиси ва бош директори Лэй Цзюн эълон қилган.\n"Bloomberg" нашри тарқатган маълумотларга кўра, янги тармоқ тизимини Цзюннинг ўзи бошқаради. Лойиҳанинг бошланғич инвестицияси 10 миллиард юан ёки 1,5 миллиард АҚШ доллари миқдорида бўлиши кўзда тутилган.\n"Мен автомобиль саноати билан боғлиқ таваккалчиликни тўлиқ ҳис қилаяпман, - деган Пекин конференциясидаги чиқишида Лэй Цзюн. - Шунингдек, лойиҳани амалга оширишга камида 3-5 йил ва 10 миллиардлаб маблағ кетишини ҳам яхши тушунаман. Бу менинг фаолиятимдаги сўнгги стартап бўлади".\nXiaomiнинг электромобиллар ишлаб чиқариш режаси ҳақида оммавий ахборот воситалари ўтган ҳафтада хабар тарқатганди. Унда компаниянинг электр қуввати билан ҳаракатланувчи транспорт воситалари Great Wall заводларидан бирида йиғилиши тахмин қилинган. Бироқ Хитой автоконцерни вакиллари бу маълумотларни рад этди.\n"Bloomberg"нинг ёзишича, Xiaomi янги бизнесни тўлиқ ўз назоратига олишни хоҳлайди ва шунинг учун ҳамкор ҳамда ташқаридан инвестор қидиргани йўқ. Хитой электроника маҳсулотлари ишлаб чиқарувчисининг ўз бренди остидаги илк электромобили 2023 йилда чиқарилиши мумкин.


Франция президентлигига номзод Фийон пойгадан чиқишдан бош тортди\n20:58 / 01.03.2017\nФрансуа Фийон айбловларга қарамай, Франция президентлиги учун курашни давом эттириши ҳақида маълум қилди.\n«Мен сайловдан ўз номзодимни олмайман. Мен — номзодман», — деган у ўз чиқишида.\n2016 йилнинг ноябрида Фийон «Республикачилар» партиясидан президентлик сайловида номзод бўлганди.\nУ ва унинг хотини Пенелопга нисбатан тергов ҳаракатлари олиб борилмоқда.\nПенелопа Фийон билан боғлиқ можаро у саккиз йил давомида парламентарий Франсуа Фийоннинг ёрдамчиси сифатида иш ҳақи олгани ҳақида хабарлар эълон қилинганидан сўнг авж олди. У парламентарийлар хизматини тўлашга мўлжалланган жамғармалардан маблағ олган. Худди шундай айбловлар Фийоннинг икки фарзандига ҳам тегишли бўлди.\nАввалроқ Франсуа Фийоннинг рафиқаси Пенелопа Фийон қўлга олингани ҳамда қамоққа жойлаштирилгани ҳақида хабарлар тарқалганди.\nФийон — сайловолди пойгасининг фаворитларидан бири. Сўровномаларга кўра, сайловнинг биринчи турида катта эҳтимол билан «Миллий фронт» етакчиси Марин Ле Пен ғалаба қозонади. Иккинчи турда эса ғалаба Ле Пеннинг икки асосий рақибидан бири — Фийон ёки Эммануэль Макронга насиб этиши тахмин қилинмоқда.\nФранция президентлигига номзод Фийон штабида тартибсизлик юзага келди\nРоссия Франция президентлиги учун сайловларга аралашишда айбланди


Арманистон президенти Тоғли Қорабоғда кенг қамровли ҳарбий ҳаракатлар эҳтимолини рад этмади\n19:11 / 04.04.2016\nАрман раҳбари Серж Саргсяннинг фикрича, тан олинмаган Тоғли Қорабоғ республикасидаги можаро, кенг қамровли урушга айланиб кетиши мумкин, деб хабар қилмоқда, “Росбалт” ахборот агентлиги президент матбуот хизматига таянган ҳолда.\nСаргсяннинг таъкидлашича, Арманистон ва Тоғли Қорабоғ ўт очишни тўхтатиш қоидасига амал қилиб, барча қуролли кучларни 2016 йил 1 апрель куни эгаллаб турган жойларига қайтариш фикрини маъқуллайди. Бироқ, Арманистон раҳбарининг айтишича, муаммога тинч йўл билан барҳам беришга бир томонлама ёндашиб бўлмайди.\nСерж Саргсян, шунингдек, Озарбайжонни икки давлат ўртасида 1994 йили имзоланган ҳужжат бандларига тўлиқ риоя қилишга чақирган. Бундан ташқари, сулҳга эришиш учун Европада хавфсизлик ва ҳамкорлик ташкилоти ҳам зудлик билан чоралар кўриши лозим.\nЭслатиб ўтамиз, 2 апрель тунида Тоғли Қорабоғда жанговар ҳаракатлар бошланиб кетган эди. Ереван маъмурияти, Озарбайжон қуролли кучлари, танклар, артиллерия ва ҳарбий самолётлар ёрдамида бутун чегара бўйлаб ҳужумга ўтганини таъкидламоқда. Боку эса,арман томонидан аҳоли турар-жойлари ўққа тутилгач, кескин чораларга қўл урилганини айтмоқда.


Пайғамбар алайҳиссалом ҳеч кимни куч билан динга киритган эмаслар, аксинча, тушунтириш орқали даъват этганлар. Расулуллоҳ Қурайш мушрикларининг хуружларини сабот билан енгишлари учун Аллоҳ таоло сабрга ундовчи оятлар нозил қилиб турарди. Аҳқоф сурасининг 35-ояти бунга ёрқин мисол бўла олади: «Иродали пайғамбарлар сингари сабр-қаноатли бўл, уларга (қавмингга) келадиган азобларга шошқалоқлик (енгиллик) қилма». Худо ўз Расулининг иродасини мустаҳкамлаш учун пайғамбар биродарларининг қиссаларини баён этарди. Маккаликларнинг зулми ҳаддидан ошиб, Расулуллоҳга суиқасд уюштиришганда у киши туғилиб ўсган жойларидан бош олиб кетишга мажбур бўлдилар. Мушриклар чорасиз мусулмонларни юртидан ҳайдаб, тажовузни — урушни ўзлари бошладилар.\nҲижратдан кейин Аллоҳ таоло мусулмонларнинг Қурайш мушриклари билан урушишига изн бериб, Ҳаж сурасининг 39 − 40-оятларини нозил қилди: «Мушрикларнинг зулмига учрагани учун мусулмонлар улар билан урушишига рухсат берилади. Аллоҳ Ислом динини қабул қилгани учунгина юртидан ноҳақ ҳайдаб чиқарилган мусулмонларга ёрдам беришга қодирдир. Шундан кейин Ҳақ таоло Бақара сурасининг 194-оятини нозил қилиб, мусулмонларни урушишга буюрди. «Сизларга қарши уруш очган одамларга қарши Аллоҳ йўлида жиҳод қилинглар, лекин ҳаддан ошманглар, Аллоҳ ҳаддидан ошганларни (ўзига) дўст тутмайди. Уларни дуч келган ерда ўлдиринглар, сизларни қандай ҳайдаб чиқаришган бўлса, уларни ҳам юртидан худди шундай ҳайдаб чиқаринглар. (Бировнинг) пайини қирқиш урушишдан кўра ёмонроқ. Токи ўзлари қурол кўтармагунча Масжидул Ҳаромнинг ёнида улар билан урушманглар, агар Масжидул Ҳаромнинг ёнида уруш очишса, ўлдираверинглар. Кофирларнинг жазоси − шу. Агар улар жангни тўхтатишса, Аллоҳ, албатта, мағфират қилгувчидир, бениҳоя меҳрибондир. То зарари тугаб, Аллоҳнинг дини йўлга қўйилгунча, улар билан урушиш, (мабодо) урушни тўхтатишса, зулм қилувчилардан бошқалари билан ёвлашиш дуруст эмас».\nПайғамбар алайҳиссалом Парвардигорнинг адолатли кўрсатмасига амал қилиб, фақат Қурайш мушриклари билан урушдилар. Бироқ бошқа қабилалар ҳам уларга қўшилиб, мусулмонларга қарши туришгани учун Аллоҳ таоло Тавба сурасининг 36-оятини нозил қилди: «Мушрикларнинг ҳаммаси сизларга қарши уруш очгандек сизлар ҳам уларнинг барчасига қарши уруш очинглар». Шу оятдан кейин мушрикларга қарши ёппасига ғазавот бошланди. Шу боис Расулуллоҳ: «Кишилар «Ла илаҳа иллаллоҳ Муҳаммадур-расулуллоҳ» дегунларича, урушишга буюрилдим. Иймон келтирганларидан кейин уларнинг жонига, молига ноҳақ тегинмайман. Бошқа ишлари хусусида улар билан Аллоҳнинг ўзи орани очиқ қилиб олади», деганлар. Яҳудийлар шартномани бузиб, мушрикларга кўмаклашгани учун Ҳақ таоло Анфол сурасининг 58-оятида уларга ҳам қарши туришга чақирди: «Бирор қавмнинг шартномага хиёнат қилишидан хавотирлансанг, бу битимни уларнинг виждонига ҳавола эт. Аллоҳ хоинларни сира ҳам дўст тутмайди». Мусулмонлар улардан амин бўлишлари учун яҳудийлар таслим бўлмагунча ёки хирож тўламагунча, урушиш фарз қилинди. Расулуллоҳ ғанимлар билан қуйидаги талабларга биноан урушдилар:\n1. Қурайш мушриклари олдин мусулмонларга зулм ўтказганлари учун тажовузкор ҳисобланиб, то Макка фатҳ этилгунча ёки икки томоннинг келишуви асосида вақтинча тинчлик битими имзолангунча улар билан урушиш ва савдо карвонларини мусодара қилиш.\n2. Яҳудийлар шартномани бузиб, мушрикларнинг ёнини олса, улардан амин бўлиш учун сургун қилиш ёки ўлдириш.\n3. Бирон араб қабиласи мусулмонларга тажовуз қилса ёки қурайшларга ёрдам берса, то мусулмон бўлмагунларича улар билан урушиш.\n4. Насроний ва яҳудийлардан биронтаси биринчи бўлиб мусулмонларга таҳдид солса, то улар Исломга бош эгмагунича ёки ўзларини паст тутган ҳолда хирож тўламагунича жанг қилиш.\n5. Ислом динига кирганларнинг жонига ва молига ноҳақ тегинмаслик, уларнинг аввалги ишларини ковлаштирмаслик.\nАллоҳ Таоло Қуръони Каримда мусулмонларни душманлар билан урушишга рағбатлантирувчи жуда кўп оятларни нозил қилди, жангдан қочганларнинг юзи қора бўлишини айтиб огоҳлантирди. Нисо сурасиниг 74-оятида ғазавотчиларнинг кўнглини тоғдек ўстирадиган ваъдалар бор: «Бу дунёни у дунёга алмаштирадиганлар Аллоҳ йўлида жиҳод қилишсин! Кимки Аллоҳ йўлида жиҳод қилса, майли, шаҳид бўлсин, майли, ғозий, биз унга беадад савоб ато этамиз». Аллоҳ Таоло Анфол сурасининг 16-17-оятларида ғазотдан қочганларни огоҳлантириб: «Эй мўминлар! Кофирлар сизларга ҳужум қилган пайтда душмандан қочманг. Жойни алмаштириш ёки бошқа мусулмонларга ёрдам бериш ниятида чекинса, бунинг йўриғи бошқа, кимки орқага қочса, Аллоҳнинг ғазабига учрайди, унинг жойи дўзах бўлади. Дўзах, бениҳоя даҳшатли жой», дейди.


Kutubxona - Safar Kokilov. Yaponcha tashxis (hajviya) / Kiril\nSiz shu sahifadasiz: Safar Kokilov. Yaponcha tashxis (hajviya) / Kiril\nМуаллифСафар Кокилов Асар номиЯпонча ташхис (ҳажвия)\nЯпонча ташхис (ҳажвия)\nЎзининг мақтанишича имтиҳонларни «пул билан тўғирлаб», бир амаллаб ўқишни битириб келган Танаев бизга яқинда болалар шифокори бўлиб ишга келди. Бугун биринчи бор ҳамшираси билан чақириқ бўйича бемор болани кўриш учун уйига боришди. Кечадан бери безовталаниб турган уч ойлик чақалоқни қўрқа-писа у ёқ бу ёғини айлантириб кўрди, ушлаб кўрди, фонендоскопи билан ўпкасини, юрагини ва қорнини эшитган бўлди. Пешонасини тер босиб анча ўйланди. Ўқиган китобларни кўз олдига келтириб, эслашга ҳаракат қилди. Лекин савил қолгур калла бўм-бўш сувқовоқдай эди-да. Пешонаси тиришиб индамай тураверди. Боланинг ота-онаси унинг оғзини пойлашдан зерикишиб, ниҳоят сўрашга мажбур бўлишди:\n– Духтур, боламизга нима бўлибди? Аҳволи қалай?\nТанаев дарров жавоб бермай яна бироз уйнинг деворларига, шипга қараб ўйланиб турди-да, сўнг бирдан:\n– Чанчув! – деди ғолибона, тўсатдан калласига келиб қолган фикрдан қувониб.\n– Нима?! – бемор боланинг ота-онаси қўрқиб кетиб, бараварига яна сўрашди: – Нима дедингиз?\n– Чанчув. Чан-чу-увв... – деди Танаев улардан кўзини олиб қочиб. Уй эгалари бир-бирига қараб елка қисишди, лекин қайта сўрашга журъат қилишолмади.\n– Сиз болага биронта тинчлантирувчи укол қилиб қўйинг... Мен эса иккинчи чақириқ бўйича навбатдаги беморга тез бормасам бўмайди. Уни оғирроқ дейишган эди. Мен кетдим. Сиз изимдан етиб боринг... – деб Танаев ҳамширасига тайинлаб шоша-пиша уйдан чиқиб кетди. Негадир беморга даволаниш учун дори-дармон буюриш ҳам эсидан чиқди. Врач кетгач, ота-онаси ҳамширадан сўрашди:\n– Доктор нима деди? Тушунмадик. Чанг-чунг дедими?\nУзоқ йиллардан бери ишлаб келаётган ҳамшира врачининг гапини хаспўшлаб тушунтириб қўйди:\n– Врачимиз болангиз санчиқ бўлибди, яъни бироз шамоллаган дедилар. Чанчув дегани японча ташхис. Ўзбекчасига санчиқ дегани-да...\n– Ҳа-а. Санчиқ денг. Хайрият-э. Биз боламизда биронта оғир касаллик топиб айтдиларми деб қўрқиб турган эдик. Бу дейман японча сўзлар ҳам ўзимизникига ўхшаб кетар экан-а?! Чан-чув – Санчиқ. Санчиқ – Чан-чув... – деб беихтиёр кулиб юборди беморнинг отаси.\n– Ҳа, шундай, шундай... Чанчув дегани санчиқ дегани, – деб ҳамшира ўз билганича болага биринчи ёрдам кўрсатди ва яна бирон нарсани сўраб қолишмасин дегандек апил-тапил врачи изидан чиқиб жўнади. Уни ҳовли эшигигача кузатаркан, уй эгаси ҳали ҳам:\n– Чан-чув – санчиқ, чан-чув – санчиқ,.. Қандай ўхшаш сўзлар-а бу японча ташхис – деб бир ҳайрон бўлар, бир кулар эди. Кўнглида эса боласини яна бошқа бирон шифокорга кўрсатсам, деган ўй кечарди.\n"http://www.kutubxona.com/wiki/index.php?title=Safar_Kokilov._Yaponcha_tashxis_(hajviya)_/_Kiril&oldid=5461" dan olindi


Видео: Куркаларнинг мушук атрофидаги "қора жодуси"\n17:11 / 03.03.2017\n2 март куни Twitter'нинг Бостонда яшовчи @TheReal_JDavis ники остидаги фойдаланувчиси автомобиль ойнасидан тасвирга олинган ғалати видеони тақдим этди. Бу роликда 18 та курка йўлда ётган мушук ўлиги атрофида айланиб юришарди. Видео муаллифининг тахминига кўра, куркалар "мушукка жон беришмоқчи". TJ мазкур видео билан бўлишди.\nВидео вирус каби тез тарқалди. У бир неча соат ичида ўн минглаб ретвит ва кўплаб шарҳларни тўплади, тармоқ фойдаланувчилари муаллифнинг "қора жоду сеанси" борасида ҳазиллашишди.\nКалифорния университетида фаолият юритувчи биолог Алан Кракауэрнинг сўзларига кўра, бундай ҳаракатлар баъзан потенциал ўлжаларга хос - ёввойи табиатда кўзланган ўлжа унга нисбатан хавф пайдо бўлганини сезганини билдирса, йиртқич ҳайвон қочиб кетиши мумкин. Шунингдек бу бошқа жониворларни хавфдан огоҳлантиришда ҳам ёрдам беради.\nКалифорниядаги Ёввойи табиат департаменти эксперти Скотт Гарднер ҳам журналистларга куркалар учун бир-бирига эргашиб, бир жойнинг ўзида айланиш ёт эмаслигини айтган.\nмушук Бостон курка\nЖАРда юзи иккита мушук боласи туғилди\nМушук кир ювиш машинаси ичида 40 дақиқа «ювилганидан» сўнг омон қолди


Конте: "Энг яхши футбол Англияда, Испания, Германия, Италия ундан кейин" » Скачать музыку бесплатно новинки музыки 2016-2017\nКонте: "Энг яхши футбол Англияда, Испания, Германия, Италия ундан кейин"\nКомментариев: 0 Просмотров: 178 Дата: 30-01-2016, 19:12 Италия терма жамоаси бош мураббийи Антонио Конте Англия премьер-лигасининг юқори даражада эканлигини тан олди. “Ўйлашимча, ҳозир энг яхши футбол Англияда, - деди у. – Кейин Испания ва Германия, улардан кейин Италия келади”. “Италия чемпионати ҳозир тўртинчи ўринда, ва бундан қочиб бўлмайди. Хафа бўламизми, бўлмаймизми, бу факт”, - қўшимча қилди у. - деб хабар бермоқда Stadion.uz нашри.


Хитой Жек Манинг "Alibaba"сини миллийлаштирмоқчи\nХитой расмийлари миллиардер Жек Мага тегишли бўлган "Alibaba" онлайн чакана савдосини миллийлаштириши мумкин.\nThe International Business Times манбаларига кўра, компанияни миллийлаштириш тўғрисидаги миш-мишлар компания асосчиси Жек Ма йўқолганлиги фонида пайдо бўлган, у 2 ой давомида алоқага чиқмади, деб хабар беради Znak.com.\nНашр манбаларининг таъкидлашича, тобора кўпроқ нуфузга эга бўлган технологиялар соҳаси устидан айнан Жек Ма ва унинг компаниялари — Хитой иқтисодиётининг ривожланишида муҳим рол ўйнайдиган Ant Group ва Alibaba Group Holding Ltd назорат ўрнатган.\n"Миллийлаштиришдан мақсад Жек Мани ушлаб қолиш эканлиги шубҳасиз, – деди Хитой Давлат Кенгаши Монополияга қарши сиёсат қўмитаси маслаҳатчиларидан бири. – Бу отга жилов қўйганга ўхшайди".\nКиритилди: 15:16 12.01.2021. Ўқилди: 2586 марта. Фикрлар сони: 0 та.


Англияда карантин бекор қилинади - EFFECT.UZ\nАнглияда карантин бекор қилинади\n. 22:40 | 23.02.2021\nБуюк Британия бош вазири Борис Жонсон Aнглияда “COVID-19”га қарши чеклов чоралари 21 июндан бошлаб бекор қилиниши мумкинлиги ҳақида хабар берди.\nAйни дам ҳукумат вакцина борасида янги ўзгаришларга қўл уряпти. Масалан, эмлаш ҳуқуқини берадиган сертификат жорий қилиниши жараёнини тезлаштириш кўзда тутилган.\nЖонсон душанба куни Aнглияда фаолияти тўхтатилган корхона, ташкилотлар рўйхатини эълон қилди. Баъзи объектлар ёзгача ёпиқ қолиши мумкинлиги ҳам маълум қилинди.\nВазир, айнан, карантин билан боғлиқ енгиллик оқибатида вазият ёмонлашиши эҳтимолини таъкидлаб, аҳолини огоҳликка чақирди.\nИюнь ойида ҳукумат чекловни бекор қилиши тўғрисидаги хабарлар ҳақида сўралганда, Жонсон мухбирларга қуйидагича изоҳ берди:\n“Умид қиламан, аммо ҳеч қандай кафолат берилмайди… Мен аввалги турмуш тарзига қайтамиз, деб ишонаман”.\nМаълум бўлишича, икки ой ичида Aнглия аҳолисининг чорак қисми коронавирусга қарши дастлабки дозани қабул қилган. Ушбу жараён, деярли, барча йирик мамлакатлар учун жиддий синов вазифасини ўтади.\nЖонсоннинг Консерватив партияси аъзолари Британия вакцинаси юқори ижобий кўрсаткич қайд этаётганини инобатга олган ҳолда, навбатдаги доза бўйича жадвал қачон эълон қилиниши билан қизиқиб, мамлакат соғлиқни сақлаш вазирлигига мурожаат этган.\nЯнги қоидага кўра, тунги клублар ва йирик тадбирларга нисбатан чеклов тартиби 21 июнь куни бекор бўлиши кутиляпти. Шу билан бирга вазият ўзгариб қолиши эҳтимоли ҳам йўқ эмас.\nПрезидент танбеҳ берган прокурор ишдан кетди. Унинг ўрнини Чуст тумани прокурори эгаллади\n«Обнал фирма»лар рўйхати маълум қилинди. Етакчи « O`zbekiston temir yo`llari» АЖ\nУкраина Россияга қарши яна бир иш қилди\nЕЧЛ: Римга Мюнхендан меҳмонлар келди. Эталон жамоани мағлуб этиш мумкинми?\nЯнгиланмаётган "Матрасчилар" янгиланаётган "Аристократлар"га қарши (превью)\n«Союз» газ таъминот қувури портлади\nЎзбекистон 8 та давлат учун чегараларини ёпди\nАнглияда коронавирус беморларига катта миқдорда жарима жорий этилди


Муаллиф Агроном 03.05.2021\nИлиқ баҳор-ёз мавсумида гул ва дарахтларда гул чанги ва аралашмалари етарли бўлган пайтда асаларилар оиласи тез суратда кўпайиб боради. Уларнинг кўпайиши ва асал йиғиши учун қулай шарт-шароитлар яратиш, шунингдек асалариларнинг кўч бўлишининг олдини олиш мақсадида ўз вақтида уяларни кенгайтириш зарур.\nАсалариларнинг кўч бўлиши деганда оналик оиласининг деярли тенг 2 қисмга бўлиниши тушунилади. Бунда, биринчи қисми аввалги яшаш жойида қолади, иккинчи қисми эса (қари ёки ёш она асалари билан бирга) янги турар-жой излашга киришади. Асаларилар кўчи — бу она асалари оиласидан ажралиб чиққан асаларилар сони. Асаларилар кўчи — бу табиатда турни асраб қолиш имконини берадиган ирсий хусусият.\nСушли рамкалар ҳисобидан уяни кенгайтириш\nТабиатдан олинадиган асаларилар озиғи (асал) ҳали унчалик кўп бўлмаган ҳолда уяни сушли рамкалар ҳисобидан кенгайтириш мумкин. Сушли рамка арилар урчиётган рамка ортидан четдан қўйилади. Гап шундаки, тухумли рамка янги қўйилган рамка билан қолганларидан ажратиб қўйилса, асаларилар она асаларини йўқ деб ўйлайди ва бу рамкада она асалари учун уя қура бошлайди. Сушли рамкани асаларичилар жамиятидан сотиб олиш мумкин. Даставвал битта қути учун 2 та сушли рамка сотиб олиш керак.\nЖигар ранг сушли рамка\nСушь қора эмас, оч жигар ранг ва тоза бўлишига эътибор беринг. Келгуси йил, эрта баҳорда уяни кенгайтирар экансиз, тухумлар етиштирилган жигар ранг сушдан фойдаланинг. Она асалари оч рангли рамкадан кўра, бундай фойдаланилган рамкани хуш кўради. Оч ранг қуруқликдан кечроқ — баҳорда фойдаланинг.\nУяни кенгайтириш учун сунъий мумкатакдан фойдаланиш\nВзяток кўпайганда сунъий мумкатак ҳисобидан уяни кенгайтириш зарур. Мумкатакларни кўздан кечириш орқали бу ишнинг вақтини тўғри белгилаш мумкин — асаларилар ячейкалар деворларини оқ мум билан қуришни давом эттира бошлаганда сунъий мумкатак ҳисобидан уяни кенгайтириш керак.\nСунъий мумкатак листлари тўплами\nСунъий мумкатакни сотиб олишда унинг сифатига эътибор қаратинг — мумкатаклар чўзиқ эмас, тўғри шаклда бўлиши, мумкатакнинг ўзи эса оч сариқ тусли, шаффоф ва мустаҳкам бўлиши зарур.\nЭринмасдан битта тўпламдаги листларнинг сонини санаб чиқинг. Беш килоли тўпламда 58–60 дан ортиқ лист бўлмаслиги лозим. Уларнинг сони 70 та ва ундан кўп бўлса, бу мумкатаклар юпқалигидан ва қуёшда эриб кетиши мумкинлигидан далолат беради.\nМумкатакни уяга қўйиш учун уни рамкага тортиб, ўрнатишингиз зарур. Бунинг учун аввалига рамкага ёнламасига беш қатор сим тортинг. Биринчи сим рамканинг юқори қисмидан 20 миллиметр масофада жойлаштирилиши керак, қолган тўртта симни оралиғи тенг масофада тортинг. Симни тортиш учун аввалига бигиз ёки тешгич билан рамка планкасида зарур жойларда тешик ясанг, сўнгра симни барча тешиклардан ўтказинг. Чиқиш жойида маҳкамлаб\nқўйинг. Сўнгра симни яхшилаб тортиш зарур.\nЭнди сунъий мумкатакни бироз истилган ғалтакмола билан рамканинг юқори брусига маҳкамлаш лозим. Бунинг учун рамка секинлик билан лекалода ётган мумкатакка қўйилади. Сўнгра ғалтакмола шпораси билан симларнинг устидан юригизилади. Натижада сим мумга сингиб кетади.\nТежамкорлик қилиб рамкаларга сунъий мумкатакни полосалар билан ёки тўлиқ бўлмаган листларни ўрнатиш керак эмас. Бу асалариларнинг ишга лаёқатини пасайтиради. Кўплаб эркак асаларилар пайдо бўлишига олиб келади.\nСунъий мумкатакли рамкаларни ён томондан, тухумли четки рамкалар билан асалли мумкатаклар орасига қўйинг. Ушбу рамка тухумлар билан тўлдирилганда уни уянинг ўртасига яқинроқ қўйинг.\nЁш она арили кичик оилаларни қишлашга тайёрлаш\nАсал қандай сақланади?


Жаҳонда биринчи: Исроил аҳолисининг асосий қисми...\n08.02.2021 14:16 0 1237\nИсроил аҳолисининг ярмидан кўпини коронавирусга қарши вакцина билан эмлашга улгурган жаҳондаги илк мамлакатга айланди. Мавжуд маълумотларга кўра, мамлакатнинг 8,9 млн. нафар фуқаросидан 5,54 миллион нафари (62,42 фоиз) эмланган.\nБу кўрсаткич бўйича иккинчи ўринда — Бирлашган Араб Амирликлари (аҳолисининг 44,79 фоизи), учинчи — Сейшел ороллари (40,49 фоиз).\nДенгиз орти ҳудудларини ҳам қўшганда, Буюк Британия вакцинацияни 10 фоизга уддалаган, Қўшма Қиролликнинг ўзида вакцинациялаш даражаси 18,95 фоизга тенг. Кейинги ўринларда АҚШ (12,84 фоиз) ва Баҳрайн (11,63 фоиз).\nВакцинация қилинганлар умумий сони бўйича АҚШ жаҳонда етакчи — 42 млн. киши. Иккинчи — Хитой (31,2 млн.), учинчи — Буюк Британия (12,6 млн.).


Роналду: Адолатсизлик мени ҳеч қачон синдира олмайди\n23 август, 2017, 09:44\nМадриднинг “Реал” жамоаси ҳужумчиси Криштиану Роналду Испания арбитраж суди (TAD)нинг футболчига нисбатан 5 учрашувдан иборат дисквалификацияни ўз кучида қолдирди. Португалиялик юлдуз ушбу қарорга ўз муносабатини билдирди.\n“Яна бир нотўғри қарор. Аммо адолатсизлик мени ҳеч қачон синдира олмайди. Мен аввалгидан ҳам кучлироқ бўлиб қайтаман. Мени қўллаб-қувватлаган барчага раҳмат”, – деб ёзди Роналду “Твиттер”даги саҳифасига.\nЭслатиб ўтамиз, 32 ёшли ҳужумчи Испания Суперкубогининг “Барселона”га қарши биринчи учрашувида (3:1) четлатилгани учун бош ҳакам Рикардо Бенгоэчеани туртиб юборган ва шу жазога лойиқ кўрилганди.\nИккита ўйинни ўтказиб юборган Роналду Ла Лига доирасида “Валенсия”, “Леванте” ва “Реал Сосьедад” клубларига қарши ўйинда майдонга туша олмайди.


Америкалик талаба университетга бориш учун 5 минг километр йўлни босиб ўтди\n16:21 / 28.10.2016\nФото: Vimeo/ Timothy Vorhoff\nАмерикалик талаба университетга етиб олиш учун машинада 5 минг километрдан ортиқ масофани босиб ўтди. Тимоти Ворхофф ўз саёҳатини видеога олиб, ундан ролик ишлади. Бу ҳақида Daily Mail нашри хабар берди.\nМанбага кўра, Тимоти Шимолий Каролинадаги Шарлотт шаҳридан Лос-Анжелесдаги Жанубий Калифорния Университетига ўз машинасида борган. Бу вақт ичида у 11 штат ҳудудини кечиб ўтган ва бешта миллий паркда бўлган. Ворхофф тунда автомобилда ухлаган.\nЙигит бу йил университетга кирганини маълум қилган. Тимотининг сўзларига кўра, ўз ҳаётидаги "янги ажойиб палла"ни у ана шундай ажойиб тарзда бошлашга қарор қилган.\nуниверситет Америкалик талаба автомобилдаги саёҳат 11 штат


Фатво: Тотализатор ўйинларини ўйнаш ва реклама қилиш – шаръан ҳаром – oliymahad.uz\nФатво: Тотализатор ўйинларини ўйнаш ва реклама қилиш – шаръан ҳаром\nҚимор судхўрликдан ҳам олдинроқ ҳаром қилинган. Аллоҳ таоло ўз Каломида: “Гуноҳ ва зулм йўлида ҳамкорлик қилманглар”, дея буюрган, шундай экан, қиморни нафақат ўйнаш, балки реклама қилиш ҳам гуноҳ саналади.\nСўнгги вақтларда ўзбекистонликлар ўртасида спорт ўйинларига пул тикувчилар сони кўпайиши ортидан кўплаб нохуш хабарлар тарқалмоқда. Биз бу каби спорт ўйинларига пул тикишнинг Ислом динидаги ҳукми юзасидан савол билан Ўзбекистон мусулмонлари идораси Фатво бўлими ходими, Тошкент ислом институти катта ўқитувчиси Саиджамол Мирсайитовга юзландик.\nАллоҳ таоло Қуръони каримда қимор ҳақида шундай деб марҳамат қилган: “Албатта, шайтон хамр ва қимор туфайли ораларингизга адоват ва нафрат солишни ҳамда сизларни Аллоҳнинг зикридан ва намоздан тўсишни истайдир. Энди тўхтарсизлар?!” (Моида сураси, 91-оят)\nБу иллатнинг оқибати шундайки, инсонлар орасида нафратни кучайтиради; инсон қарзга ботиб, яна бошқа жиноятларни қилишга мойиллиги ошади. Бировнинг молига, жонига тажовуз қилиши ҳолатлари учрайди, ҳаттоки қарзга ботиб ўз жонига-да қасд қилиш каби гуноҳларга олиб боради. Булар – бу дунёда бўладиган хорлик, охиратда эса азоби янада қаттиқ бўлади, токи Аллоҳ ҳаром қилган амалларни бажарган киши тавба қилмас экан, гуноҳлари ювилмайди, шунингдек, ўша ҳаромдан топилган пуллар эгаларига қайтарилмас экан, тавба қабул бўлмайди.\nМаълумки, дуо қабул бўлиши шартларидан бири – ҳалол луқма ҳисобланади, қимордан топилган пуллар эвазига оиласига олиб борилган таом ҳам, уст-бош ҳам ҳалол бўлмайди. Пайғамбаримиз алайҳиссалом айтганларидек, кийгани ҳаром, егани ҳаром бўлса, унинг дуоси қандай қабул бўлсин”, – дейди Саиджамол домла.\nЎзбекистон мусулмонлари идораси Фатво бўлими ходими, ТИИ ўқитувчиси Саиджамол Мирсайитов\nХулоса қилиб айтганда, турли номлар билан букмекерлик компанияларида ишлаётган ёки тотализаторлик билан шуғулланаётган ширкат ёхуд якка шахслар бўлсин, барчасининг ишлари шаръан ҳаром ҳисобланади, бу орқали топаётган мол-дунёлари ҳаром бўлади.\nАгар ҳаёти дунёсида бу ишларини тўхтатиб тавба қилмайдиган бўлса, охиратда Аллоҳнинг қаттиқ азобига дучор бўлиши мумкин. Аксинча, Аллоҳнинг йўлида ҳалол касб қилиб тўғри йўлда юрсалар, силайи раҳм қилсалар, Аллоҳнинг раҳматига эришишлари мумкин”, – дейди Ўзбекистон мусулмонлари идораси вакили.\nФаррух Абсаттаров суҳбатлашди, Kun.uz\nВидеолавҳа ва мақоладаги диний матнлар Вазирлар Маҳкамаси ҳузуридаги Дин ишлари бўйича қўмита билан келишилган ҳолда тайёрланган.\n2469500cookie-checkФатво: Тотализатор ўйинларини ўйнаш ва реклама қилиш – шаръан ҳаромno


Она ва "меҳрибон она" бўлиш ўртасида фарқ бор » Ўзбекистон янгиликлари – Zamin.uz\nБир неча йиллардан бери касбим тақозоси туфайли кўп оиланинг тақдири билан боғлиқ ҳикояларга гувоҳ бўляпман. Кузатишларим натижасида шунга амин бўлдимки, аксариятимизнинг кўнгил жароҳатимиз – меҳр-муҳаббатга эҳтиёжмандлигимизда. “Хоним афанди, кап-катта аёлга айландим, она бўлдим. Лекин ортда қолган умримга қараб, онамнинг меҳрига қонган кунларимни эслаёлмайман. Онам мени яхши кўришини, оналик севгисини ҳис қилмаганман. Болаларимга ҳам муҳаббатимни очиқ кўрсатолмайман.\nЧунки мен она меҳрини кўрмай ўсганман”, деб йиғлаган аёлларни кўрдим. Бундай оғир дард жароҳатини аниқ-тиниқ кўриш мен учун ҳам оғир. Шунинг учун ҳар доим ўзимиз меҳр-муҳаббат кўрмаган бўлсак-да, фарзандларимизни муҳаббатдан бебаҳра ўстирмайлик, улар севгимизни ҳис қилиб улғайсинлар, дейман. Дилбандларимиз билан бирга ўйнаб, меҳримизни кўрсатайлик. Ухлаб ётганларида ҳам уйғоқлигида ҳам ўпиб-суйиб, бағримизга босиб эркалайлик.\nДастурхонда ўтирганимизда: “Буни сен учун пиширдим, ош бўлсин, болам”, дея ҳимматимизни намойиш этайлик. Ҳар бир қарашимиз, ҳар бир сўзимиздан дилбандимиз ОНА МЕҲРИни ҳис этиб турсин. Чунки ҳар доим таъкидлаганимдек, она бўлиш билан МЕҲРИБОН ОНА бўлиш орасида еру осмонча фарқ бор...\nБир дугонам хабар ёзиб жўнатибди: “Сиз ҳақиқатдан ҳам болаларингизга бақирмайсизми?”\nУнга жавоб ёздим ва бу барча оналарни қизиқтиргани учун бу ерга ҳам ёзиб қолдирай, дедим. Болаларимизга нима учун бақириб бўлмаслигини “Бақирмаган оналар” китобимда тушунтиришга ҳаракат қилганман. Бир-икки оғиз жумла билан изоҳланадиган мавзу эмас, бу. Аммо асосийси ўзингизга ёқмаган муносабатни болангизга ҳам қилманг! Ўзингиз эшитганингизда кўнглингизни вайрон қиладиган сўзни дилбандингизга ҳам айтманг!\nАгар болалигингизни эслаганингизда: “Онам менга бир бақирардики, кўнглим кўтариларди! Арзимаган нарсага аямай дўппосларди, мазза қилардим! Эҳ-ҳ, мени урган қўллари дард кўрмасин!” десангиз, болангизга бақириб, уриб, сўкинг, қарғанг! Агар болалик пайтингизда ота-онангизнинг дағал муомаласи ёқмаган бўлса, билингки, болангизга ҳам бақир-чақир, калтагу қарғишлар ёқмайди! “Йўқ, мен боламга бақирмасам бўлмайди-да”, десангиз, у майдончада ўйнаётганида: “Қани, уйга кир, сени жуда соғиндим, китоб ўқиймиз!” деб ҳайқиринг...\n“Ошхонага кир, яхши кўрган овқатингни пиширдим!” деб бақиринг?.. “Болажоним, Аллоҳ берган неъматим! Сени жуда яхши кўраман! Сени берган Роббимга шукрлар бўлсин!!!” деб ҳайқиринг! Лекин зинҳор, “аҳмоқ”, “ақлсиз”, “эшшак”, “жонимга тегдинг!” дея кўрманг! Шундай десангиз болангизга жабр қиласиз ва кексайганингизда бир жафоингиз минг жабр бўлиб ўзингизга қайтади.\nХадийжа Кубро Тонгар. Туркиялик психолог\nУмида Адизова таржима қилди\n14:59 Қурувчи устанинг кўприги\n09:46 Икки ака-ука (ибратли, митти ҳикоя)


Алексей Улюкаев ўрнини эгаллаши мумкин бўлган номзод маълум қилинди\n11:01 / 15.11.2016\nРоссия иқтисодий тараққиёт вазири Алексей Улюкаев ҳибсга олиниб, лавозимидан четлаштирилса, унинг ўрнига Стратегик ташаббуслар агентлиги директори Андрей Никитин тайинланиши мумкин. Бу ҳақда, «Газета.Ru»нинг Кремль маъмуриятига яқин манбаси маълум қилган.\nУ шунингдек, Россия президенти Владимир Путин иқтисодий тараққиёт вазирини кузатиш бўйича махсус амалиёт ўтказиш ҳамда Улюкаевни ушлашга рухсат берганини тахмин қилган.\nАввалроқ, ҳукумат Алексей Улюкаевнинг истеъфосини кутаётгани ҳақида хабарлар пайдо бўлган эди.\nЭслатиб ўтамиз, Россия тергов қўмитаси мамлакат иқтисодий тараққиёт вазири Алексей Улюкаевни пора олаётган вақтда қўлга олиб, унга нисбатан жиноий иш қўзғатди. У «Роснефть» вакилларига нисбатан таҳдид қилганликда ва таъмагирликда айбланмоқда.\nРоссия Алексей Улюкаев Тергов қўмитаси Андрес Никитин


Исроил Мадримов ҳақида жаҳоннинг энг машҳур нашри томонидан ажойиб мақола чоп этилди (давоми)\n29 март, 2020, 22:22\nТеглар:Профессионал бокс | Исроил Мадримов\nУ ESPN нишонида...\nЖанг ҳафтаси давомида ESPN боксчининг тайёргарлик жараёни, ҳусусан жамоавий овқатланиш, кечки машғулотлар, вазн ўлчаш ва "Ford Center"даги жанги кузатиб борилди.\nЖангга бағишланган медиа-тадбир. Мадримов ўзининг ажойиб костюми сабаб "Matchroom Boxing" промоутерлик компанияси раҳбари Эдди Хирндан илиқ сўзларни қабул қилиб олмоқда.\nДиас ва Мадримов машғулот ўтказиш учун фитнес-марказда учрашишди. Бу сафар вазн ҳайдашда Мадримов у қадар қаттиқ ишлагани йўқ. Диаснинг айтишича, боксчи ушбу ҳафтага келиб ўзининг ўрта вазнига тушиб олган. Ушбу кечки машғулотлар формани ушлаб туриш ва танада йиғилган сув массасини туширишга мўлжалланганди.\nДиас Мадримовнинг Cybex машинасида ўтирганида Мадримовнинг қўлини ушлаб олган. Боксчининг менежерларидан бири Алик Фролов эса бу вақтда югуриш йўлакчасида шуғулланарди.\nИсроил Мадримовнинг куч ва жисмоний тайёргарлик бўйича мураббийи Бен Эрнандес унга ёрдам бермоқда.\n25 дақиқалик машғулотдан сўнг Мадримов Диас билан ишлаш учун ўз қўлқопларини киймоқда. Мураббий унга жанг вақтида қай тарзда нафас олиш лозимлигини тушунтирмоқда.\n"Наварро узун, у асосан чап томондан ҳаракатланади", - дейди Диас. Улар маълум комбинацияни такрор ва такрор ишлашарди.\nМадримов ишлаётганида Диаз боксчини Геннадий Головкин ва Василий Ломаченкога қиёслади. Унинг айтишича, Мадримов олдинга борганида мураббийни "еб қўймоқда". "Лапа" ушлаганда ҳеч қачон бошқа боксчи билан бундай ҳолат юзага келмаганди.\nМадримов якка ўзи ишлаб, орада рақс ҳам тушиб қўйярди. Бу бир неча раунд давом этди. Кайфият шу даражада эдики, Мадримов ўзининг "ташриф қоғози"га айланиб улгурган сальтони ҳам амалга оширарди.\n"У гимнастика билан шуғулланган", - деди Диас.\nУшбу сеанс ярим соатлик чигалёзди машғулот ва Эрнандес бошчилигида Мадримовнинг мушакларига куч берувчи билан якунланди\nБиринчи кун якунланди.\nМадримов машғулотни югуриш йўлакчасидаги 30 дақиқалик югуриш билан бошлади.\nУнинг жамоаси эса бир кун олдинги машғулот жараёнини таҳлил қиларди. Бу орада менежер Алик ва мураббий Бен Эрнандес ўзаро баҳслашиб қолишди. Ҳазил тариқасидаги ушбу "спор"дан сўнг бошқа бир мураббий Фернандес Мадримовнинг олдига келиб, эрталабки чигалёзди машғулотларни бажаришига ёрдамлашди.\nЖамоа аъзолари меҳмонхонадаги ўз хоналарига йўл олишди. Имкониятдан фойдаланган Диас эса ўзининг жанговар ҳусусиятларини намоён этди.\nСиз жанг вақтида Диазни бурчакда кўрганингизда, алоҳида белгилар орқали дарҳол таниб оласиз. У чўнтаклари кўп кийимда ва орқасига "Жоэль Диаснинг машғулот лагери" деган кийимда бўлади. Аслида ўша кийим кончиларга мўлжалланган.\n"Мен қаерда нима борлигини жуда яхши биламан", - дейди Диас пахтадан тортиб, дориларни кўрсатар экан. Диас ушбу кийимига шу қадар ўрганиб кетганки, жанг вақтида қайси чўнтакдан нима олиш кераклигини тезкорлик билан ҳал қила олади. Яъни, чўнтак кўплигига қарамай нарсаларини излаб ўтирмайди.\n"Хонамдан чиқиб кетар эканман, барча нарса ёнимда эканлигига ишонч ҳосил қилишим лозим", - деди у.\nУнинг яна бир нарсаси бор: Фасоль учун мўлжалланган "Frito Lay" банкаси. Унга ушбу банкани афсонавий Чак Бодак совға қилган. Муз бўлаклари жанг вақтида боксчининг юзида муаммолар майдо бўлмаслиги учун яхшигина фойда беради. Унинг айтишича, ушбу идиш алюминдан тайёрланганлиги учун, музларни эритмай сақлаб қолади. Бу эса жуда муҳим.\nБодак Диасга ишни ташкил этиш бўйича кўп нарса ўргатган. Диас жангга йўл олар экан, унинг кийими ҳам ўзи билан бирга ҳаракатланади. Чўнтагидаги буюмларни йўлда тушириб қўйиш ёки йўқотиб қўйишга унинг умуман ҳаққи йўқ.\nКуннинг асосий қисмида дам олган Мадримов ва унинг жамоаси "Omni" меҳмонхнасидаги "Cobalt Room"га етиб боришди. У ерда DAZN вакиллари боксчилар билан мулоқот қилиб, трансляция пайтида фойдаланиш учун керак бўладиган маълумотларни олишмоқда.\nМадримов эса юқорига интилишда давом этишни истаётганини таъкидлайди.\n"Мен чемпионлик жанги сари ҳаракатланаётганимиздан хурсандман. Росариога қарши жанг қилишни жудаям истагандим".\nИнтервью бир неча дақиқа давом этди. Бу эса трансляция жамоаси учун шу вақт етарлилиги, Мадримов ҳозирча узоқ йўлнинг бошида эканлигини билдиради. Лекин ҳали шундай вақт келадики, у иштирокидаги интервьюлар, учрашувлар узоқ вақт давом этади.\nМадримов машғулот залига етиб борди. Югуриш йўлакчасида эса унинг олдида бундай жараённи проф боксда 50 мартадан кўп бошидан ўтказган "Chocolatito" турарди.\n"Мен бу ерда бўлишим шарт эмас. Шунчаки мураббий бўлганим ва бу ерда бўлишим кераклиги учун шу ердаман. Исроил борасида бошқалардек ҳавотир олмасам ҳам бўлаверади", - дейди Диас.\nМадримов ерга ётди. Эрнандес массажёр билан, Фролов эса боксчи танасининг бошқа қисмлари билан ишлаб, унга ёрдам беришди. Бу эса машғулот якунига етаётганидан дарак берарди.\nШундан сўнг барча тарқалди.\nМадримовнинг жамоаси боксчининг меҳмонхонадаги хонасида йиғилмоқда. Боксчининг диванида эса ўзига тегишли WBA International камари ётарди.\nОч қизил рангдаги бир-ҳил либосларни кийиб олган жамоа аъзолари пастга тушиб кетишди. Вазн ўлчаш олдидан улар ушбу мавзу борасидаги бир қанча масалаларни муҳокама қилишди.\nМадримов 153,2 фунт вазн қайд этди. "Бу бақувват нонуштадан сўнг", - дейди Фролов.\nМадримов 147 фунт вазнни ҳам амаллай олади. Лекин, унинг жамоаси ушбу дивизиондаги сиёсий муаммоларни яхши тушунади ва чемпионлик камарини қўлга киритиш учун биринчи ўрта вазнни энг маъқул вариант деб ҳисоблайди.\nДиас "Star Ballroom"дан қайтгунича, Фролов ўзи билан олиб келган салатни Мадримовга бераётганди. Орада бир неча мухлислар у билан суратга тушгани келишди.\nДеярли ярим кун вақт ўтди. Боксчилар тарозидан ўтиб бўлганликларига қарамай, "Ford Center"далар. DAZN ўз тадбирларини якунлаб олмагунича, улар хеч қаерга кета олмайдилар.\nКайфият жойида, барча энди хотиржам. Жамоа кечки овқатни тановвул қилмоқда. Овқатдан сўнг Мадримов ва унинг жамоаси арена атрофини айланишди. Бундай вақтда одатда кўпчилик дам олишни маъқул кўради. Аммо қон айланиши камаймаслиги учун Исроил фаолроқ бўлишга интилади.\nМадримов хонасига қайтди. Унга мевали салат олиб келиб беришди. Вазн ўлчаш маросими эрталаб ўтиб бўлди, шу сабабли боксчилар кун давомида истаганларича нарсалар ейишлиги мумкин.\n"Бу кун давомида ейилган овқатларни ҳазм қилишга ёрдам беради. Боксчилар бир неча ҳафта давомида қийналиб вазн ташлаганлари учун, тарозидан сўнг кўп овқат еб юборадилар. Бу эса ошқозон тизимида муаммоларни келтириб чиқариши мумкин. Биз эрталабгача барчаси жойида бўлишини истаймиз.\nЭнди фақат бир нарса қолди - жанг қилиш!\nСокинликда ўтган куннинг биринчи ярмидан сўнг Мадримов ва унинг жамоаси "Ford Center"га йўл олмоқда. Улар браслетлар олиш учун боришди. Бу орқали спортчилар аренага кира олишлари мумкин.\nДиас ва Мадримов ўзлари учун белгиланган кийиниш хонасига етиб келишди. Боришганида Диего Пачеко энди етиб борган экан. Бироз ўтиб уларга Яфаи ва Харрис ҳам қўшилди. Диас у ерда ўзлари учун маъқул жойни танлаб олди.\nДиас идишни муз билан тўлдирди ва бир неча шиша идишда сувлар олди.\n"Бизга ўзимиз билан муз ва сувларни олиб келишга руҳсат беришмайди", - дея ҳолатга изоҳ берди Диас.\nМураббий турли идишдаги сувларни турли ҳароратда сақларди. Улардан бири махсус музлатилганди. "Агар боксчим жароҳат олса, уни "уйғотиб юбориш" учун боши ва бўйнига қўяман".\nМадримов - мусулмон ва кунига бир неча маротаба ибодат қилади. У ўз жойномозини олди ва намоз ўқишни бошлади.\nБир неча дақиқадан сўнг назоратчи қўлида иккита бўш идиш билан келиб, Мадримовдан допинг текширув учун намуналар беришни сўради.\nДиас Мадримовни тайёрламоқда. Орқада эса Пачечо шуғулланмоқда. Мадримов жамоасининг кайфияти яхши.\nХонага Техас спорт комиссияси пластик пакетга солинган Grant қўлқоплари билан кириб келди. Мадримов жанг вақтида айнан ушбу қўлқоплардан фойдаланади. Диас уларга "қуроллар" деб таъриф берди. Рақиб ушбу қўлқопларни боғлашаётгани ҳақида хабар беришганида, Диас кўриш учун Наварронинг кийиниш хонасига йўл олди.\nМадримов DAZN журналисти Клаудия Трежесга интервью бермоқда. Диас қайтди ва Наварронинг қай тарзда қўли боғлангани ҳақида Фроловга гапирди.\nДиас эҳтиёткорлик ва диққат билан Мадримовни қўлини бинт билан боғламоқда. Бу узоқ йиллик тажрибадан сўнг санъат асарига айланиб бўлганди. Бу вақт ичида Диас ора-орада "Барчаси жойидами?" деган саволни бериб қўярди.\nУшбу жараённи инспектор Артуро Мартинес ва Наварронинг вакили ҳам кузатиб турарди.\nҚўл Диасдек тажрибали мураббий томонидан боғланганида, у қурол каби бўлади. Аммо бу масъулиятли жараён - ҳар бир қадам қўлни ҳимоясини таъминлайди.\n"Бизда яна 30 дақиқа қолди", - деди Диас.\n"Бизда 20 дақиқа бор", - дея Диас хонадагиларни огоҳлантирди. Мадримов қизиб олиш машқларини бошлади, хонада сакрай бошлади, темп ва тезликка ишлади.\nДиас Фролов ва Эрнандесни чақириб, ринг бурчагида бажариладиган ишлар бўйича топшириқларни берди. Унга кўра Алик швабрани олади, Эрнандес эса гонгдан сўнг стулни чиқаришга жавобгар. Бу вақтда Диас боксчининг чап томонидан рингга тушиб олади.\nФролов Мадримовнинг танасига енгил вазилин сура бошлайди.\nМадримовни олдига қўлқопларни текширгани келиб кетишди.\n"Биз кейингиси", - деди Фролов. Хонадагилар ҳудди босим остида эдилар. Чунки, исталган вақт уларни рингга чақириб қолишлари мумкин эди.\nДиас Мадримов билан тезкор ҳаракатлар бўйича ишламоқда. Зарбалар натижасида чиқаётган овоз деворлардан акс-садо сифатида қайтиб келарди.\n"Тахминан икки дақиқадан сўнг чиқамиз", - деган хабар келди DAZN продюсеридан.\nЖамоа аренага чиқиш жойига етиб келди. У ерда камералар ва қўриқчилар туришарди. Мадримов эса ўзи учун белгиланган жойга ўтиб борди.\nБиринчи раунд бошланди. Мадримов ҳаракатда. Орадан бир дақиқа ўтиб у чап қўл ҳужумга ўта бошлади. Наваррога зарбалар берилди.\n"Good work" (Яхши иш) деди Диас боксчи биринчи раунддан сўнг ўз бурчагига қайтиб келар экан. Ёдда тут - финт, финт ва зарба.\nОлтинчи раунд олдидан Мадримов стулга ўтирар экан, Диас сўради: "Ўзингни яхши ҳис қиляпсанми?". Фролов эса унга қуйидаги сўзларни етказди: "У бошқа истамайди. Зарбаларни бер. У бошқа урушишни истамаяпти. Бошла Исроил. Тугатиб қўй, кеттик!".\nДиас Мадримовга сувни берар экан шундай деди: "Ишга киришамиз".\nМадримов олтинчи раундни чап қўл ҳаракати ва тўғри зарбалар билан бошлади. Ниҳоят раундга 55 сония қолганида Наварро кучли зарбани ўтказиб юборди. Оғриқ қандай бўлгани Наварронинг юзида акс этарди. Лекин, у оёққа тура олди. Бир неча сониядан сўнг ўтказилган кейинги зарбада эса у йиқилди ва Рамос жангни тўхтатди.\nМадримов эса ринг марказига бориб, ўзининг ажойиб сальтосини кўрсатди. Наварро Мадримовга тажриба тўплашда ёрдам берди.\nДиаснинг айтишича, бу Головкин ва Ломаченконинг комбинацияси. Шунингдек, Теренс Кроуфорднинг услубидан ҳам нималардир бор. Бундан ташқари у Эмануэль Августусни ҳам эслаб ўтди.\nКийиниш зонасига қайтгандан сўнг, Диас Мадримовнинг қўлини бўшатди.\nХонага промоутер Эдди Хирн кириб келди ва Мадримовни ушбу ажойиб чиқиш билан табриклади. У Исроилга ёзда Ўзбекистондаги жанг оқшомида, Муроджон Аҳмадалиевнинг ҳимоя жангида ҳам рингга чиқиши мумкинлиги ҳақида гапирди.\nЎзбекистон бокс федерацияси матбуот хизмати\nБунақаси бўлмаган! Хорижлик журналист ва мухлислар ўзбек боксчилари борасида "супер" фикрлар билдирди\nВидео Исроил Мадримовдан "шедевр" машғулот ва тавсиялар...\nИсроил Мадримов ҳақида жаҳоннинг энг машҳур нашри томонидан ажойиб мақола чоп этилди\nФутбол | 31 май, 2020, 20:53\nСуперлига қайтмоқда. 4-турдан давом эттириладиган ўйинларнинг жуфтликлари ёдингиздами?\n"Олтин бутса". Левандовски Роналду ва Мессининг ўн йиллик гегемонлигини синдирмоқда


"Ўзбекнаво" рахбари лавозимидан озод этилди... - 25 Февраля 2014 - Sayyod.com\n"Ўзбекнаво" рахбари лавозимидан озод этилди... Baxs| Tanqid | Janjal\n21 февраль жума куни "Ўзбекнаво" эстрада бирлашмаси бош директори Азамат Хайдаров расман бу лавозимдан бўшади.\nШу куни у мусиқий мактабдаги "мастер-класс" тадбири бошида бўлдию, аммо охиригача қатнаша олмади... чақириб қолинди.\nШу тариқа унинг ишдан бўшаш аризасига қўл қўйилгани маълум бўлди. Ўз хохиши билан!\nШоу-бизнесда 7 йилдан буён бўлсам, ўзим учун "Ўзбекнаво" эстрадаси бирлашмасини Фурқат ака, Музаффар, Одил ва Азамат ака кабилар билан кашф этганман.\nУларнинг санъат оламидаги сайъи харакатлари, тадбирларию ва ажойиб лойихалари билан албатта.\nШулар қаторида "Марди майдон" жонли ижродаги қўшиқлар фестивали лойихаси хам айнан Азамат Хайдаров рахбарлигида ўтказиб келинаётган ва санъат оламида мухим роль ўйнай олган, фонограммадан жонли ижродаги қўшиқларга ўтиш даврининг асосий сабабчиси бўла олганди. Бугунги кунга келиб, юз фоизли жонли ижродаги яккахон концертларининг кўпайишига хам айнан шу лойиха сабабчи бўлди.\nБугун мазкур хабарни "Ўзбекнаво" эстрада бирлашмасидан аниқлаштирганимда, улар хабарни ростлигини тасдиқлашди. Аммо сабаблари хақида...доимгидек жимлик. Ўзлари хам билишмас экан.\nИшонмайману, бироқ буни менимча энди унчалик фарқи хам бўлмаса керак. Катта креслоларнинг қучоғи қанчалик ёқимли бўлмасин, унинг бевафолиги хам шунчалик ёқимсиз бўлган хақиқат.\nКимлардан қолмас мансаб, мавқе...\nАсосийси, бу вақт ичида ким қандай номда турди ва ўз рахбарлигини қай тарзда оқлади?\nАзамат Хайдаров бу мансабдаги рахбарлигини аъло даражада ўтади деб хисоблайман. Турли мавзулардаги учрашувлар, санъат ривожи ва ундаги иллатларни бартараф этиш устидаги профилактик сухбат ва мажлислар, шунингдек , мана шу, унинг лавозимидан бўшаган санасидаги ўзи охиригача қатнаша олмаган "мастер-класс" тадбири хам шулар жумласидан. Лойиха ва тадбирлар хамиша "Ўзбекнаво" эстрада бирлашмасини борлиги, нафақат мавжудлиги балки, унинг санъат оламидаги равнақи устидаги харакату назоратини сездириб турди.\nБу кимга ёқди кимга эса йўқ, уларда қанчалик камчиликлар бўлди ё бўлмади, булар энди иккинчи даражадаги ва унчалик мухим бўлмаган нарсалар. Асосийси қилинди! Қилинганида хам хўжакўрсинга эмас, сидқидилдан, буни эса хечким инкор эта олмайди.\nХаммамиз бу тадбирларда қатнашиб бевосита гувохи бўлиб келдик.\nФаолият даврида санъат оламидагиларга муносабати хам алохида хурматга сазовор бўлган, журналистми бошқами фикр алишиб турган. Лойиқларни эса хамиша тақдирлаб, рағбатлантириб келди.\nҚаттиққўллик бор жойда интизом мавжуд! Шахар бедарвоза эмас ва айниқса санъат оламида қаттиқроқ турмасанг, ёппасига лозим иштонидан , то либослар эволюцияси натижасида ингичкалашиб кетган турсигигача бошига ёпинчиқ қилиб оладиган артистлар эса хамиша етарли сонни ташкил этади.\nАзамат Хайдаров бошчилик даврида қаттиққўллик сезиларли даражада бўлди. Аксарият лойиқлар тарбияланиб турилди.\nСўнгги пайитлар ўзгаришлардан хайратланмайдиган даражага етдик. Шоуси кўп бўляптию, ишқилиб интихосидаги натижалар ижобий бўлса бўлгани дейсан гохо...\nЮқорида айтганимдек, қаттиққўллик давр талаби, бўлмаса энг азиз бўлган тинчликдан айрилиб қолиш мумкин, тв-ни томоша қилсанг буни гувохи бўлсан... Азамат Хайдаровга хам нисбатан қаттиққўллик бўлгандир, буниси ва сабаблари бизга қоронғу, шундай бўлган тақдирда хам, демак бекорга эмасдир. Юқорида айтганимдек, шахар бедарвоза эмас, хар бир рахбарни тепасида рахбарияти бор ва у қарорларга аралашишга хам, тахлил қилишгаям хаққимиз йўқ.\nЁзилмаган, аммо амалдаги қонунлар.(?).\nТвиттерда бир одам Азамат Хайдаровни кетишини "Энди запретдагиларни қайтиши мумкин" деган фикри билан изохлади. Ох соддалик қурсин... Кошки Эстрада бирлашмаси деган ташкилотнинг ваколати шу қадар деб билинган бўлса?\nКошки у кўп нарсани хал қилса?\n"Ўзбекнаво"нинг нари борса, энг катта жазоси бу вақтинчалик лицензиясини тўхтатиб туришдек жазо холос. "Запрет"лар тамғаси уларни қўлида бўлмаган!\nХуллас, бир мен хурмат қилган инсонлардан бири маслахат берганидек, жудаям эмоцияга берилиб кетмайман дедиму, аммо иложиси бўлмади.\nБўлишим шу, аммо имкон қадар унинг маслахатига амал қилган холда фикрларимни билдирдим (деб ўйлайман).\nАзамат Хайдаровни (мабодо) қандайдир бир айб иши бўлса бордир, ва уни қай даражада катталигини билмадиму, аммо ўзининг рахбарлик давридаги қилган ишлари ва натижалари олдида улар хеч нарса эмас деб хисоблайман!\nАзамат Хайдаровга келгуси ишлари ва (ёки) карьерасида омад тилайман.\nКейинги янги рахбар эса ундан аъло бўлса бўлсинки, аммо кам эмас!\nЗеро бу курсининг маъсулияти халқнинг юзи бўлган маданиятига таъсири катта!\nДемакки, маъсулият хам шу қадар бўлсин!\n1 Nilufar (25-Фев-2014 05:51)\nDUNYO VA MANSAB XECH KIMGA VAFO ETMAGAN.....!!!\n2 UnbrookeN (25-Фев-2014 07:44)\nUZB SHOW BIZNESIDA BARIBIRAM O'ZGARISH BO'MAGAN BO'MIDIYAM v kajdom godu xuje i xuje\n3 ПАРВИНА (25-Фев-2014 07:59)\nСабаби нима экана\n4 zaya (25-Фев-2014 09:42)\nмансабдан кетган бусаларам яхши ишларни килибдилар\n5 Husniddin (25-Фев-2014 10:11)\nЎзи қонуният бўлиб қолган. Раҳбар янги ташкил этилган ташкилотнинг нуфузи ва обрўсини юқори планкага кўтарганидан кейин. Шу жойга яъни тайёр лавозимга любой ценой эга бўлишни хоҳлайдиганлар кўпайиб қолади. Худди якка арслон катта ўлжани қўлга киритгандан кейин атрфида гианалар ўралашиб қоладигандек.\n6 leyla_91 (25-Фев-2014 10:50)\nhech nima abadiy emas xayotda\nken iqtidorli yowlarham kam emas ulargayam kimdir joy beriw keraku iloyim 6zgariwla faqat yaxwilikga olga b6lsin omad\n7 mening_fikrim (25-Фев-2014 13:11)\nafsuuuuus :((( hammasi yana dabdala boladi endi yahwilanvotudi saaaaaaaaaaaaaaal bolsa ham\n8 Hudoyor (25-Фев-2014 19:15)\nUzbek sa'natini yaxwi olib borayotkandi. omad kelayotkan yangi Raxbarga.\n9 Mika_1001 (28-Фев-2014 09:47)\nyomon bopti lekin


АҚШда Трампга қарши чиқишмоқда\nКасалланганлар сони 5 899 613\nСоғайганлар сони 2 577 145\nВафот этганлар 361 741\nАҚШ спикери Нэнси Пелоси Оқ уй раҳбари Дональд Трампнинг очиқ осмон тўғрисидаги шартномадан чиқиш қарорини танқид қилди.\nПелосининг сўзларига кўра, Очиқ осмон тўғрисидаги шартномани янги битим билан алмаштирмасдан ундан чиқиш мамлакатнинг жаҳон ҳамжамиятидаги обрўсига путур етказади. “Президентнинг кетиши Американи ва бизнинг иттифоқдошларимизни саросимага солиб қўяди ва душманларимизга далда беради. Ушбу қарор россияликларга ўзларининг ёмон хатти-ҳаракатларини бемалол давом эттиришлари мумкинлигига аниқ ишора қилади”, – деди АҚШ Вакиллар палатаси спикери.\nСиёсатчи Трампни АҚШ хавфсизлигини таъминлайдиган "узоқ вақтдан бери давом этаётган халқаро шартномаларга қарши ҳужумларни" тўхтатишга чақирди. "Биз Американинг хавфсизлигини таъминлаш учун НАТО ва трансатлантик шерикларимиз ёнида кучли, ақлли ва стратегик бўлишимиз керак", – дея қўшимча қилди у.\nАввалроқ АҚШнинг очиқ осмон тўғрисидаги шартномадан чиқиш тўғрисидаги қарори ҳақида маълум бўлган эди. Оқ уй бунда Москвани айбдор қилди – гўё Россия АҚШнинг парвозлари пайтида Америка президенти турган жойни кузатган. Москва эса Вашингтоннинг айбловларини рад этди.\n1992 йилда ЕХҲТга аъзо 23 давлат ўртасида тузилган шартнома иштирокчи давлатларга ҳарбий ҳаракатлар ва қурол назорати бўйича мавжуд шартномаларга риоя қилинган ҳолда бир-бирларининг ҳудудларига инспексия парвозларини амалга оширишга имкон беради.\nКиритилди: 14:46 23.05.2020. Ўқилди: 1856 марта. Фикрлар сони: 0 та.\nБугун Шавкат Мирзиёев ва Зироатхон Мирзиёеванинг турму...


Шукур Холмирзаев. Бахтли бўлинглар (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Бахтли бўлинглар (ҳикоя)\n— Отам рози бўладилар. Менга пул беринг! Сандиқни очинг…\nЗебо даҳлизга қайтиб чикди. Нариги хонага кирди. Деворларга кўз ташлаб, тўрдаги шкафни очди. Тугундан атлас кўйлагини, қозиқдан пальтосини олди. У бир-пасда кийиниб ҳам бўлди.\nПальто унга узунлик қилар, гулдрр шол рўмол уни катта қилиб кўрсатар, ичи мўйнали этикчасининг қўнжи кенг, қизга ярашмас эди.\nУ суҳбатга қўшилмагани учунми, гапига ҳеч ким парво қилмади, зеро қиз ҳам уларга парво қилмади. Аста-секин унинг хаёлидаги манзара — онасининг «эртагаёқ орқангга қайт!» дея елкасини силагани, ота-сининг автобус шоферига ортиқча пул бериб: «Акасининг уйига яқин обориб ташланг», дея илтимос қилиб Зебони кўрсатгани, йўл ёқасида чўнқайиб ўтирган ола-парнинг аллақандай синиқ товушда ҳуриб қўйгани — унинг хаёлидан кўтарилиб, автобус олдинга жилгани сари қизнинг фикри-ёдини тағин ўзига таниш, азиз манзара эгаллаб олар эди.\nТаниш кўча. Иўл ёқасида ўша новча дарахтлар! Қизиқ, шаҳарда йўлларга қор тушгани қўйишмай-ди-я? Ер супургич машиналар ва яна аллақандай кичкина автобусчалар уёқдан-буёққа ўтиб, асфальтни тозалаб кетишяпти. Қор эса бунга ўчакишгандай.\n— Уйда… кийиняпти! Шарифа! Зебо келди! — Оқилжон Зебога кулиб боқди: — Тўғри қишлоқдан келяпсанми?\n— Э! — деди ака. — Зўр иш қилибсан-да, синглим! Энам қалай? Бобой тузукми? Пальтойингни еч! Этикни ҳам. Ана шундай. Энди менга бер! Мана бу ерга илиб қўямиз. Совқотибсан-а? Ичкарига ўт!\n— Ёлғиз… Қанақа бўларкан?\n— Ҳим, билмадим энди… ўтиришга обориб бўлмайди. Умарни биласан, одамларни саралаб чақирган. Кейин, умуман, Зебо у даврага тўғри келмайди.\n— Бари бир… нимадир қилиш керак. У ёлғиз ўзи ўтирмайди-ку, Янги йилни кутаман деб келган бўлса?\n— Ҳим-м, қўшниларнинг ҳам у тенги қизлари йўқ, — Оқилжон кескин қўл силтади. — Бир йўли топилар. Айтмоқчи, биз вақтли қайтамиз-ку? Иккига қолмай етиб келамиз… — У қувониб кетди. — Умарнинг эси бўлса бир соат ўтирмай туриб, «айланамиз!» деб қолади. Ўтган йили ўзимизникида ўтиргандаям шундай бўлганди.\n— Ҳозир янганг келади… Кийиняпти. Ўтир!\n— Ҳа, энди… Ўзим яхши кўраман арча безатишни! Янганг иккаламиз безадик. Э, бугун уч соат вақт шунга кетди, — Оқилжон аллақандай маъюсланиб креслога чўкди. — Энди, бу ишнинг ҳам бир гашти бор-да…\n…Акаси билан янгаси жуда қадрдон бир ўртоқлари уйига айтиб қўйгани, ўтган йили бу ерга келишгани, бормасалар бўлмаслиги, лекин узоқ ўтирмай қайтиб келишлари ва Зебо билан бирга Янги йил байрамини шу ерда давом эттиришларини айтиб, Зебодан қайта-қайта узр сўраган бўлишди.\n— Ёки… Шарифа, шу ерда қиттак-қиттак қиламизми? Келинглар! — У чап қанот девор остида турган стол бошига борди. Иккиланди. — Ҳозирдан-а, Шарифа?\nУ жойидан жилган ҳам эди, рўпарадан келаётган йигит унга урилиб кетаёзди. Унинг ҳам қўлида… арча. Кичкина арча. Ҳа, бировнинг уйига боряпти. Шошганини қаранг! Вақтида ҳаракат қилиш керак эди. Ҳали буни безатиш керак. Бепарво экан.\nИ-я, анави одамлар нега тўзиб қолишди? Қўллари-да қадаҳ. Бир-бирига узатишяпти? Ҳозир ичишади… Янги йил!\nА-а, ана у стрелка секундни кўрсатяпти. Секунд… Уям «12» га яқинлашиб боряпти!\nҲозир боради… Сўнг аста ўтади… Янги йил ҳам киради… Эски йил ўтади!\nУ нега қараб турибди? Нимани кутяпти? Ахир, ўзи ҳам нимадир қилиши керак-ку? Нима? Кийиниши керакми? Кийими устида, ёмон эмас. Тўғри, кўйлак этаклари янгасиникига ўхшаб калтамас. Лекин тузук. Сочи… турмаклаб олса бўларкан. Майли, энди вақт ўтди.\nЧироқни ёқсинми? Унда… улар ҳам Зебони кўришади. Ёлғиз экан дейишади. Бу иши тўғримас!\nЯна-тағин… бу манзарани шаҳарда аллақандай дераза ортида туриб кўрмоқчи эди. Шу орзусига етдими ҳозир?\n…Ана, одамлар уёкда…\n— Бахтли бўлинглар! — деди. Кўзларидан тирқираб ёш чиқиб кетди. — Омон бўлинглар, — шивирлади у ва гарангсиган кўйи сўз айтишда давом этди: — Сиз ҳам, сиз ҳам… Акажон, сиз ҳам! Янгажон, сиз ҳам омон бўлинг! Эна! — беихтиёр аллақаёқларга қараб олди. — Отажон сиз ҳам.\nТашқарида қор ёғар, ҳар бир уй, ҳар бир гўшада байрам. Зебонинг акасиям дўстлари даврасида, янгаси ҳам ўша ерда. Йирокда… қишлокда ота-онаси ҳам байрам шодиёнасида. Зебо бу ерда, лекин у ҳозир ўзини қизғиш митти чироқлар ёниб турган нимқоронғи уйдамас, ўшаларнинг даврасида, йўқ, анави нотаниш одамларнинг, бутун шаҳар, бутун қишлоқ уйларида, чеҳрасида Янги йил, янги бахт завқи гупурган одамлар орасида ҳис этиб, уларнинг ғала-ғовури ичида гангиб ўтирар, ўзигина уларга бахт-саодат тилаб қолмай, уларнинг ҳам ўзига бахт-саодат тилаётган сўзларини эшитар, бутун вужуди, фикри-зикри, борлиғи билан байрам, Янги йил қувончига чулғаниб қолган эди.\nТанча. Ташқарида қор гупиллаб ёғмоқда. Зебо танча ёнида мудраб ўтирибди. Унинг хаёлида китобларда ўқигани ёхуд одамлардан эшитгани бошқа манзаралар…\n← Аввалги Аввалги Шукур Холмирзаев. Қайтиш (ҳикоя)\nКейинги → Кейинги: Шукур Холмирзаев. Шудринг тушган бедазор (ҳикоя)


Тошкент давлат стоматология институти Қозоғистонда қўшма факультет очади – Газета.uz\nЖанубий Қозоғистон тиббиёт академиясида Тошкент давлат стоматология институти билан биргаликда қўшма факультет очилмоқда. Таълим кредит — модуль тизими асосида амалга оширилади.\nLotinchada 16 октябр 2019, 21:23 Жамият\nТошкент давлат стоматология институти Жанубий Қозоғистон тиббиёт академияси билан қўшма факультет ташкил этиш бўйича шартнома имзолади, дея хабар қилди Ўзбекистон Соғлиқни сақлаш вазирлиги матбуот хизмати.\nМазкур факультет 2020−2021 ўқув йилидан Жанубий Қозоғистон тиббиёт академиясида ўз фаолиятини бошлайди ва таълим жараёни кредит — модуль тизими асосида амалга оширилади.\nТДСИ 2014 йилда Тошкент тиббиёт академиясининг стоматология факультети базасида ташкил этилган. ОТМда таълим бакалавриатда икки йўналиш, магистратурада бешта мутахассислик ва клиник ординатурада тўққизта йўналиш бўйича олиб борилади. Институтда Россиянинг учта, Украинанинг битта олий таълим муассасаси билан бир нечта қўшма факультетлар очилган.


Қирғизиситоннинг Тўқтоғул ГЭСида авария юз берди\nТўқтоғул гидроэлектростанцияси дамбаси.\nҚирғизистоннинг Тўқтоғул гидроэлектростанциясида авария юз берди. Бу ҳақда давлатга қарашли “Электр станциялари” ширкатига таянган ҳолда РЕГНУМ агентлиги хабар қилди.\nАвария оқибатида Қирғизистонда электр энергиясини узатиш 200 МВтга қисқартирилган.\n“Электр станциялари” давлат ширкатига кўра, 26 декабр куни Тўқтоғул ГЭСи гидроагрегатларидан бирининг турбинасида босим кучайгани аниқланган. Натижада гидроагрегатни фавқулодда тўхтатишга қарор қилинган. Уни қачон қайта ишга тушириш текширув ўтказилгач аниқланиши айтилмоқда.\nТўқтоғул ГЭСида ҳар бири 300 МВт кучига эга тўртта гидрогарегат бор. Шулардан учтаси ишлаб туриб, дея маълум қилди Қирғизистон электр ширкати.


Шундай қилиб, Тошкент аҳли илк бор камикадзе аёллар ҳужумига гувоҳ бўлди. Айни пайтда бу аёлларнинг диндор экани айтилмоқда.\nАсл мақсад ва маслагини ислом дини билан боғлаётган гуруҳларнинг кураш услуби бўлган камикадзелардан фойдаланишни дин пешволарининг ўзлари қандай баҳолайди?\nТошкент Ислом институти катта ўқитувчиси Аҳмаджон қори Бобомуродзоданинг таъкидлашича, камикадзелик, яъни худкушлик исломда тўлиқ қораланади. Бу ишга аёлларни жалб этиш эса гуноҳи азимдир. Ҳадисда худкуш ўзини қайси йўл билан ўлдирган бўлса, жаҳаннамда шундай азобга дучор бўлиши айтиб ўтилган.\nТошкент шаҳридаги масжидлардан бирининг имом-хатиби айтишича, сўнгги вақтларда худкушликни шаҳидлик деб аташаётгани ҳам исломга тамоман ётдир. Бундай шахсларга жаноза ҳам ўқилмайди. Исломда бошқа дин вакилларини ўлдириш ҳам қаттиқ тақиқланади.\nЎзбекистон мусулмонлари идораси раҳбари муфтий Абдурашид қори Баҳромов худкушлик, ўз жонига қасд қилиш орқали шаҳидликка даъво қилиш замирида аслида исломга зид бўлган террорчилик ва экстремистик ҳаракатларининг мақсадлари яширинганини маълум қилди.\n“Одам ўлдириш исломда катта гуноҳлардан бири ҳисобланади. Белларига портловчи моддалар боғлаб, ўзининг ва бошқаларнинг ҳалокатига сабаб бўлганларга шаҳидлик мақомини бераётган уламолар ким бўлишидан қатъий назар мазкур жиноятларнинг асосий сабабчиларидир. Жиноятчиларга шаҳидлик мақомини берадиган бундай уламолар Аллоҳ ҳузурида гуноҳи азимга ботади”, - деди муфтий.


ИнтерФУТБОЛ :: Акром Комилов: «Залцбург»га қўйиб юборишмаганидан афсусланаман»\nАкром Комилов: «Залцбург»га қўйиб юборишмаганидан афсусланаман»\nХабарингиз бор, Ўзбекистон миллий жамоаси июнь ойи бошида Монтевидео шаҳрида Уругвайга қарши тарихий ўртоқлик учрашуви ўтказди.\nТўғри, вакилларимиз аввал ҳам ушбу мамлакат термаси билан бир неча маротаба тўқнаш келишганди. Лекин миллий жамоалар даражасидаги ўйин илк маротаба ташкил қилинди: термамиз Монтевидео шаҳридаги тарихий стадионда, юлдузли таркибга эга жамоага қарши майдонга тушди.\nГарчи ўша ўйинда йирик ҳисобдаги мағлубият қайд этилган бўлса-да, Суарес, Кавани, Муслера сингари юлдузларга қарши кечган учрашув футболчиларимиз учун ҳар томонлама фойдали бўлди. Биз ана шу ўйин тафсилотлари юзасидан терма жамоамизнинг қанот ҳимоячиси Акром Комиловдан интервью олдик.\nУ сариқ карточкалари сони тўрттага етгани боис Pepsi Суперлига 15-тури доирасидаги ўйинни ўтказиб юборди. Дарвоқе, Комилов Уругвай билан баҳснинг охирида қизил карточка олиб майдонни тарк этганди.\n- Акром, бундай узоқ сафарга биринчи чиқишингиз эдими?\n- Йўқ, аввал ҳам олис юртларга борганмиз. Лекин бу галгиси анча мураккаб бўлди.\n- Узоқ сафар деганда, уч қитъани кечиб, океан ортига борилганини назарда тутгандим.\n- Ҳа, ҳақиқатан ҳам, Уругвайга етиб боришимизга деярли бир сутка вақт кетди. Тошкент - Истанбул - Мадрид - Монтевидео авиарейси орқали манзилга етиб бордик. Делегациямизнинг айрим аъзолари ҳатто Мадриддан аввалига Бразилияга учиб бориб, кейин у ердан Уругвай пойтахтига етиб олишди.\nАдашмасам, шунга ўхшаш сафарлар шахсан менинг фаолиятимда уч маротаба бўлган. Ўзбекистон ёшлар терма жамоаси билан бирга жаҳон чемпионатида иштирок этиш мақсадида Янги Зеландияга борганман. Ўша сафаримиз ҳам анча мураккаб кечганди.\nКейин Африканинг қайсидир давлатида ҳам ўйин ўтказганмиз. Фақат ҳозир қайси мамлакатда бўлганини аниқ эслай олмаяпман. Қолаверса, бу йил ҳисобидан Марокашга сафаримиз ҳам енгил бўлмади.\n- Лекин барибир, бу галги сафар бошқаларидан ажралиб турди. Юлдузларга қарши кечган ўйинни қолганлари билан таққослаб бўлмайди, назаримда. Шундай эмасми?\n- Албатта. Бу ўйин аввалгиларидан ажралиб турди. Учрашувга алоҳида руҳий тайёргарлик ҳам бўлди. Ўзимизни юлдуз футболчиларга қарши баҳсда қандай тутишимиз ҳамма учун қизиқ эди. Бу борада айнан руҳий тайёргарлик муҳим роль ўйнарди.\nЎйлашимча, мана шу синовдан муваффақиятли ўта олдик. Тўғри, натижа биз учун ижобий кўриниш олмади. Лекин жаҳон чемпионатида фаворитлар қаторида қаралаётган жамоага қарши муносиб ўйин кўрсата олдик, деб ўйлайман.\nБу каби учрашувларнинг кўпроқ ўтказилиши футболимиз ривожига хизмат қилади.\n- Луис Суарес, Эдинсон Кавани сингари юлдузларни жонли тарзда кўриш, уларга қарши ўйнаш, сиз тасаввур қилгандан ҳам бошқача таассурот уйғотдими?\n- Шубҳасиз. Бир нарсани уялмасдан айта оламан, сиз санаб ўтган футболчиларнинг ўйинларини ҳатто стадиондан кузатиш ҳам бизларга орзу эди. Лекин ана шу орзу ортиғи билан рўёбга чиқди. Биз юлдузларга қарши майдонга тушдик. Энг муҳими, ўзимизни йўқотиб қўйганимиз йўқ.\nБиласизми, ана шу ўйиндан кейин бир нарсани ўйлаб қолдим - биз ҳам Европанинг энг кучли бешта чемпионатида бемалол ўйнай олар эканмиз. Фақат бунга ўзимизни ишонтира олишимиз ва шу нарсани амалга ошириш учун ҳаракат қилмоғимиз лозим.\nЙил бошида ким ҳам Сенегал, Марокаш, Уругвай сингари дунёнинг етакчи жамоалари билан ўйнашимизни ўйлабди дейсиз. Ҳеч кимнинг хаёлига ҳам келмаганди.\nТўғри, кимлардир айтиши мумкин, «Мундиал олдидан гуруҳдаги рақиблари Осиё жамоалари бўлгани учун биз билан ўйнашга розилик берган», деб. Лекин улар ҳам барибир, терманинг потенциалига эътибор қаратишган.\n- Миллий жамоамиз бош мураббийи Темир Кападзе ўйиндан олдин нималар деди?\n- Бу ҳаммамиз учун жуда яхши имконият эканлигини мураббийлар айтмаса ҳам билардик. Улар бизга айнан шуни уқтиришди. Қолаверса, Темур ака ўйиндан олдин болаларни тинчлантириб, рақибдан ҳеч қандай кам жойимиз йўқлиги, ўз ўйинимизни бемалол намойиш этишимиз кераклигини айтдилар. Энг муҳими, қўрқмасдан тўп суришимизни сўрадилар. Шу ўринда бир нарсани айтишим керак.\nАгар мамлакатимиздаги иқтидорли йигитларни ёшликданоқ Европа клубларига қўйиб юборишса, бизда ҳам камида Уругвай даражасидаги ўйинчилар ҳамда терма жамоа шаклланади, вакилларимиз савия жиҳатидан рақиблардан асло қолишмасди, ишонинг, терма жамоамиз аллақачон жаҳон чемпионатига чиққан бўларди.\nАфсуски, бизда бундай эмас. Аччиқ бўлсада ушбу ҳақиқатни тан олишимиз керак.\n- Истеъдодли футболчиларимизни, сиз айтгандек, Европа жамоаларига қўйиб юбормасликка қандайдир тўсиқлар халал берадими?\n- Тўсиқлар... келинг, бу мавзуда чуқурлашмай қўя қолай. Нима учун кореялик футболчилар Англия, Испания, Германиянинг кўзга кўринган клубларида ўйнашади? Уларнинг биздан ортиқ жойи борми? Керак бўлса, биз уларни ўсмир ва ёшлар футболида мағлуб этганмиз. Нега улар биздан вақт ўтиши билан ўзиб кетишяпти?\nЧунки уларни ёшликдан ўша томонларга арзимаган пулга қўйиб юборишади. Ёш футболчи учун отнинг калласидек пул сўрашмайди. Клублар мамлакат футболи ривожи йўлида истеъдодли ёшларнинг Европа клубларига йўл олишларини таъминлаб беради. Бизда эса аксинча ҳолат кузатилмоқда. Бугунги кун билан яшаяпмиз-да!\nАгар ҳеч бўлмаса, бир футболчи «кўҳна қитъа» клубида муваффақиятли ўйнаб кета олса, бунинг натижасида кейинчалик бошқа ўзбекистонлик футболчиларга ҳам йўл очилади. Европаликлар Ўзбекистондан шундай истеъдодларни қидириб, чемпионатимизни кузата бошлашади.\nКечирасиз-у, сайёрамизнинг кучли клубларида ҳеч ким ўйнамаганидан кейин ўзбекистонлик футболчиларга қандай қизиқиш бўлсин? Осиёдаги асосий рақибларимиз ҳисобланган Япония, Жанубий Корея, Австралия аллақачон Европа футболи бозорида ўз рекламасини қилиб бўлган.\nШунинг учун ҳам бу мамлакат вакилларига ҳамиша эҳтиёж сақланиб қолмоқда. Шу нарсага эришмас эканмиз, бизга мундиалда ўйнаш армон бўлиб қолаверади.\n- Сизда шундай имконият бўлганми? Масалан, Янги Зеландиядаги жаҳон чемпионатидан кейин фаолиятингизни бирор-бир кучлироқ чемпионатда давом эттириш учун таклифлар келиб тушганми?\n- Ҳа, менда ҳам шундай имконият бўлган. Фақат Янги Зеландиядаги ёшлар ўртасидаги жаҳон чемпионатидан кейин эмас, ундан аввалроқ, БАА мезбонлик қилган ўсмирлар мундиалидан сўнг Европа клубига таклиф қилишган.\n- Қайси клубдан таклиф бўлганди ва нима ёки ким сизнинг кетишингизга тўсқинлик қилган?\n- Менга Австриянинг машҳур ва номдор жамоаси «Ред Булл Зальцбург»дан таклиф бўлганди. Улар мени кўрикдан ўтиш учун чақиришган. Жамоа машғулотларида иштирок этганман. Иккита ўртоқлик учрашувида майдонга ҳам тушганман. Мураббийларда илиқ таассурот қолдира олганман.\nЛекин афсуски, маълум бир сабабларга кўра бу трансфер амалга ошмай қолганди. Албатта, ҳозиргача шундан афсусланаман. Аммо ҳали ёшман ва ўйлайманки, Европа клубларида ўйнашга улгураман.\n- Нимага «Зальцбург»да қолмагансиз? Клубингиз трансфер учун катта сумма сўраганми?\n- Ўшанда «Зальцбург» клуби мураббийлари ва шахсан жамоа президенти менинг қолишимни хоҳлашган. Ҳатто ўша мавсум учун асосий таркибдан жой ҳам кафолатлашганди. Кейин ўрнимни сақлаб қолиш ўз қўлимда бўлишини айтишганди. Бу борада менга ёрдам беришларини ҳам таъкидлашганди.\nБиринчи навбатда, ўзимдан қолиш истагим борлигини сўрашган, кейин шахсий шартнома масаласида ҳам келишиб олгандик. Шунда улар «Клубинг билан алоқага чиқамиз, улар рози бўлишса, ўша куннинг ўзида шартнома имзолаймиз», дейишди. Кейин мен Тошкентга қайтиб келдим.\nБир ҳафтадан кейин клубимиздагилар «Сени олишмади», дейишди. Албатта, ўша пайт ёш бўлганман, қаерга мурожаат қилишни билмаганман. Ҳеч кимга дардимни гапира олмасдим. Эшитадиган одамнинг ўзи йўқ эди. Билмадим, ўшанда жамоамиздагилар «Зальцбург»га қандай жавоб беришган экан?\nБуниси менга қоронғу. Билганим шуки, Австрия клубида мени кутишаётганди. Шундан кейин ҳаммаси сув қуйгандек жим-жит бўлиб кетганди. Ҳалигача ўша трансфер амалга ошмай қолганидан афсусланаман.\n- Акром, энди яна Уругвай билан ўйинга қайтсак. Ўша учрашувнинг дастлабки 30 дақиқасида чиндан ҳам яхши ўйнадинглар. Кейин нима бўлди?\n- Агар биринчи голни ўтказмаганимизда, учрашувнинг охиригача шундай ўйнаган бўлардик. Кераксиз ҳолатда киритилган тўп бизни руҳан синдириб қўйди. Тўғри, футболда голлар асосан йўл қўйилган хатолардан сўнг урилади. Айниқса, Уругвайга ўхшаган жамоалар бундай хатоларни асло кечирмайди.\nҲужумда камчилик бўлса ҳам ақл билан иш юритиб, ўз мақсадига эришади. Эътибор берган бўлсангиз, ўша ўтказиб юборилган голдан кейин биз «синиб» қолдик. Унгача эса уругвайликлар ҳеч нарса қила олишмаётганди. Йўл қўйган хатоимиз учун аёвсиз жазолашди.\n- Афсуски, майдондан четлатилдингиз ва бунинг натижасида жамоадошларингизни қийин ҳолатда қолдирдингиз. Холис фикрингизни айтинг, ўша қизил карточка кўрсатилган вазиятда ҳакам ҳақмиди?\n- Менимча, қизил карточка кўрсатадиган вазият эмасди. Бу менинг шахсий фикрим.\n- Ўйин давомида юлдуз ҳужумчиларга қаршилик кўрсатдингиз. Ҳақиқатан ҳам улар майдонда жуда тезкорми?\n- Мен бундай демаган бўлардим. Тезлиги худди бизникидек. Фақат фикрлаб, тезкор қарор чиқаришида фарқ бор.\n- Бу ўйин Марокаш, Сенегал ва Эронга қарши кечган учрашувлардан нимаси билан фарқ қилди?\n- Очиғини айтсам, шахсан менга Марокаш термаси Уругвайдан кўра кучлироқ кўринди. Жанубий Америка жамоаси билан ўтган ўйин биз учун осонроқ ўтди. Лекин Уругвайда Марокашга қараганда кучли ижрочилар кўпроқ.\nЎйиннинг боришини ўзгартира оладиган футболчилар масаласида Уругвай устун. Аммо Марокашнинг ҳам ўзига яраша кучли жиҳатлари кўзга ташланди. Масалан, марокашлик футболчилар рақибнинг алдаб ўтишига йўл қўйишмади.\nТўпни маҳорат эвазига олиб қўя олмаган тақдирда, майда фол, яъни қоидабузишлар эвазига бўлсада, рақибни тўхтатиб қолади. Ҳужум уюштиришга қўймайди. Шу жиҳатидан ҳам Уругвайга қарши кечган ўйинимиз осонроқ бўлди.\n- Ўйиндан кейин футболчиларимиз мезбон жамоа аъзолари билан ўзаро либос алмаштиришдими?\n- Шахсан мен бундай қилмадим. Ўзимнинг футболкам яхши (кулади). Баъзи жамоадошларимиз эса алмаштиришди.\n- Суарес ва Кавани ўз футболкаларини кимларга беришди?\n- Луис Суарес футболкасини ҳеч кимга бермади. Кавани эса Забиҳилло Ўринбоевга тақдим этди.\n- Мезбонлар машғулот ўтказиш учун яхши шароит яратиб беришдими?\n- Тўғрисини айтаман, шароитлар биз кутганчалик яхши бўлмади. Майдоннинг сифати талаб даражасида эмасди.\n- Кўпчилик жамоамиз ўйнаган тактикани мақтади...\n- Темур ака ўйинга яхши тактика танлай олдилар. Очиғини айтсам, олдин терма жамоамизда ўйин тизгини йўқолганди. Ҳозирги ёш футболчилардан иборат таркиб эса ўзига ишонч билан майдонда ҳаракат қиляпти. Бу ерда жамоа устозининг роли ҳам катта.\nБош мураббий футболчиларни ҳар томонлама тушуниб, ўйинга тўғри тайёрлай биляпти. Ўзи кўришни истаган футболни шогирдлари онгига сингдира оляпти. Ўйлайманки, мана шу таркиб билан жаҳон чемпионатига чиқиш вазифасини бажарса бўлади.


Бегона ўтлар туфайли 50 фоизгача маҳсулот нобуд бўлади - zarnews.uz\n- Экин майдонларимизни “Зарпечак” бегона ўти қоплаб оляпти, буни бартараф этишнинг қандай самарали усуллари бор?\n- Бирлашган Миллатлар Ташкилоти маълумотларига кўра, дунё бўйича ҳар йили қишлоқ хўжалигида етиштирилган 30 фоиздан, ривожланмаган давлатларда эса 50 фоиздан ортиқ маҳсулот зарарли организмлар томонидан нобут бўлмоқда. Шу боис ўсимликларни турли зараркунандалардан асраш муҳим аҳамият касб этади.\nБу борада вилоятимизда ҳам қишлоқ хўжалиги экинларига жиддий зарар етказаётган “Зарпечак”, “Судралувчи какра” ва “Эрмон баргли амброзия” бегона ўтларига қарши “Долзарб ўн беш кунлик” карантин тадбирлари самарали олиб борилмоқда. Бунинг учун вилоятимиздаги фермер хўжаликлари, аҳоли томорқа майдонлари, катта йўл ва темирйўл бўйлари карантин назоратидан ўтказилиб, масъулларга бегона ўтларнинг қишлоқ хўжалик экинларига салбий таъсири тушунтирилмоқда.\nМисол учун, “Зарпечак”нинг ер шарида 274 дан ортиқ тури аниқланган. Ўзбекистонда эса шундан 17 та тури учрайди. Ундан 13 таси сабзавотларга жиддий зарар келтиради. Зарпечаклар маданий экинларда уларнинг танасига гаусториялари ёрдамида ёпишиб, органик ва ноорганик моддаларини сўриб озиқланади, ўсимликни нимжонлаштиради, ўсишдан қолдиради. Оқибатда ўсимлик бутунлай қуриб қолади. Унинг таркибида “кускудин” ва “кусталин” каби алколоид моддалари мавжудлиги боис улар ем-хашак ва силосларга аралашиб кетилганда ҳайвонларда заҳарланиш содир бўлади.\nБу бегона ўт уруғлари асосан зарарланган маданий ўсимлик уруғларни экиш, ҳайвонлар, қушлар орқали узоқ оралиққа тарқалишидан ва тўлиқ чиримаган ўғитларни далаларга чиқариш натижасида тез кўпаяди. Шу боис экиладиган барча уруғлар зарпечак уруғидан тозаланиб, далаларга чиқариладиган ўғитлар фақат компост ҳолатида бўлиши керак. Бундан ташқари, бу бегона ўтнинг уруғлари сув орқали, қишлоқ хўжалик техникалари ва бошқа йўллар билан ҳам тарқалиши мумкин.\nБунинг олдини олиш учун мутахассислар кимёвий воситалар ёрдамида кураш олиб боришмоқда. Лекин биратула барча ҳудудни қамраб олишнинг имкони йўқ. Шунинг учун унга қарши курашишнинг энг самарали усули ҳар бир фермер, томорқачи ва ер эгаси экин майдонида бу бегона ўт кўпайишининг олдини олиш учун агротехник тадбирлардан фойдаланган ҳолда, ўсимликларни зарпечакдан тозалаб, дала четига кўмиб ташлаш лозим.\nСаволга вилоят ўсимликлар карантини давлат инспекцияси ходими Акрам ФОЗИЛОВ жавоб берди.


Путин «Россия-1» давлат телеканалига интервью бермоқда, 21 июнь куни «Россия. Кремль. Путин» кўрсатувидан олинган кадр.\nОЛМАОТА – Постсовет республикалар Совет Иттифоқи таркибидан чиқиб кетгани учун Россиядан «қарздор» эканлиги ҳақидаги Россия президенти Владимир Путиннинг баёноти Қозоғистонда ғазаб билан қарши олинди.\nСобиқ совет давлатлари «рус халқининг ҳадяларини» ер шаклида қайтаришлари керак, деб айтган Путин 21 июнь куни берган интервьюсида.\nУнинг бу баёноти «Россия-1» давлат телеканалининг «Россия. Кремль. Путин» дастури орқали намойиш этилди.\n«Анъанавий, қадимий ва тарихий туҳфаларни излаб» – олмаоталик рассом Мурат Дилмановнинг Путинга чизилган карикатураси.\n«Демак, савол туғилади: агар у ёки бу республика Совет Иттифоқига қўшилган бўлса-ю, тарихан, азалдан Россияга тегишли ерларни қўлга киритган бўлса, кейинроқ Совет Иттифоқи таркибидан чиқишга қарор қилган бўлса-чи? У ҳолда, нима билан келган бўлса, шу билан кетиши, рус халқининг ҳадяларини қайтариши керак эди», деди у.\nИнтервью эфирга узатилгандан бир кун ўтиб, Путиннинг матбуот котиби Дмитрий Песков журналистларга Путин бу гап-сўзлари билан «ўтмишда Совет Иттифоқи конституциясида йўл қўйилган тизимли хатоларни» назарда тутганини айтаркан, шу тариқа Россия конституциясини ислоҳ қилиш заруриятига эътибор қаратган.\nКоронавирус билан боғлиқ хавф-хатарларга қарамай, 1 июлга белгиланган конституциявий ислоҳотлар бўйича овоз бериш жараёни Путинга Кремлда чекланмаган муддатга қолиш имконини беради.\nАмалдаги қонунчиликка кўра, Путин 2024 йилдан кейин президент бўлиб қололмайди, чунки у кетма-кет икки муддатга сайланиши мумкин, холос. Ўзгаришлар кучга кирадиган бўлса, унинг барча президентлик муддатлари нолга тенглаштирилади.\nПутиннинг бу баёноти биринчи галда Украинага тааллуқли эканлигини эътироф этган қозоқ таҳлилчилари бу таҳдид Қозоғистонга ҳам қаратилганини айтмоқдалар.\nҚозоғистон – бошқа собиқ Совет республикаларидан фарқли ўлароқ, Россия билан чегарадош бўлиб, нефть, газ ва бошқа табиий ресурсларга бой.\nКремль 2014 йилда Қримни Украинадан ноқонуний равишда тортиб олган.\nҚозоғистон чегаралари муайян келишувлар ва халқаро ҳужжатлар билан ратификация қилинган бўлиб, ҳеч ким уларни Россиянинг ҳадяси деб атай олмайди, дейди олмаоталик сиёсатшунос Ислом Кураев.\n«Путиннинг бу баёноти Қозоғистон миллий хавфсизлигига бевосита таҳдид ўлароқ баҳоланиши мумкин», деди Кураев.\nҚозоғистондаги «Хавф-хатарларни баҳолаш гуруҳи» таҳлил маркази раҳбари, олмаоталик Досим Сатпаевнинг айтишича, одатда, сиёсатчилар тарихни титкилай бошлаганида кўнгилсизликлар юзага келади.\n«Мамлакатдаги ижтимоий-иқтисодий вазиятнинг ёмонлашуви сабабли Путиннинг рейтинги яна тушиб кетган бир пайтда, у аллақачон йўқотилган ва талон-тарож қилиб бўлинган «Буюк Россия» ролини ўйнашга қарор қилган кўринади», деб ёзди у Facebook саҳифасида.\n«Cобиқ Совет республикалари президентларини фашистлар Германияси устидан қозонилган ғалабанинг 75 йиллигига бағишланган парадга таклиф қилиш... ва бутун дунёга бу республикалар Россиядан қарздор эканлигини эълон қилиш билан айирмачилик кайфиятидаги ахборот тўлқинини юзага келтириш – беъманиликнинг чўққисидир», деди Сатпаев.\nПутиннинг баёноти қозоғистонликларнинг кескин қаршилигига учраган.\nОлмаоталик ОАВ таҳлилчиси ва Жамоатчилик ишончи миллий кенгашининг собиқ аъзоси Арман Шураев ўзининг Facebookдаги видеомурожаатида «Қозоғистон Россияга дўст бўлган кам сонли мамлакатлардан бирини эканлиги, агар Путин «ўз хаёлидаги ҳудудларга даъвогарлик қилишни» тўхтатмаса, яқин орада у ҳам Москвадан юз ўгиришини» айтади.\n«Қозоғистон Совет Иттифоқи таркибидан чиқаётганида қуриб қолган Орол денгизи, Семипалатинск (Семей) ядро полигони, даштларимизни вайрон қилган ва аёлларимиздан ногирон болалар туғилишига сабаб бўлган ўнлаб ядровий ракета портлашларини «совға» сифатида қабул қилиб олган, деди Шураев.\n«Бойқўнғирдан (Россия фойдаланувидаги Қозоғистон космодроми) чиққан ракета ёқилғиси эса барча тирик мавжудотларни заҳарлаб, фуқароларимиз ва Қизил китобга киритилган ҳайвонларни ўлдирмоқда», деди у.\nПутин «Наполеон ва тўлиқсизлик комплекси» таъсирида доимий равишда бемаъни ғояларни сўзлаб келади, деб қўшимча қилди у.\nШураев Путинни «Қариялар нон-сув билан кун кўраётган» фаровон Москва ташқарисида нималар бўлаётганига эътибор қаратиш ва Россия ичидаги долзарб муаммолар ҳақида жиддий бош қотиришга ундаган.\n«Қозоқлар ҳам, Путин Донбасс ва Қримни тортиб олган украинлар ҳам, Путин ҳудудларининг бир қисмини тортиб олган грузинлар ҳам, Путин томоқларидан тутиб турган молдаванлар ҳам Россиянинг душманлари эмас. Россиянинг барча душманлари Кремлга ўрнашиб, ҳокимиятни эгаллаб олган», деди Шураев.\nОлмаоталик рассом Мурат Дилманов эса ўз карикатураси билан Путинни ҳажв қилган.\nСуратда айиқ минган Путин ракета ва гурзи ушлаган ҳолда узоқларга қараб, айиқ эса юзини панжаси билан тўсиб турган (фейспалм) ҳолатда акс этган.\nРасмнинг изоҳида «анъанавий, қадимий ва тарихий туҳфаларни излаб» деб ёзилган.\nТутуриқсиз мақола. Рус халқи – Европадаги энг тарқоқ халқ. Ва биз Қримда бўлгани каби бирлашишимиз керак.\nРоссия – нацист ва фашистлар ўзини қулай ҳис қиладиган дунёдаги ягона мамлакат. Ҳатто камера олдида мен фашистман, десанг ҳам сенга ҳеч нарса бўлмайди, ҳатто одамлар буни қораламайди.\nҚўшни давлатлар ерлари ҳақида ҳаёл қилгандан кўра, рус халқи бир умрлик президентликни сенга совға қилармикан, шуни ўйла...\nАввал унинг рус халқи ўзига тегишли бўлмаган ҳамма нарсани қайтарсин.\nПутиннинг рейтинги қулади. У ўз рейтингини одатда урушлар орқали кўтаради\nЁки терактлар билан


Loyiha haqida / Fikr.uz\nFikr.uz сайти ZiyoNET ахборот таълим тармоғи доирасида тузилган бўлиб, фойдаланувчилар унда муаллифлик мақолаларини чоп этишлари ва бошқа фойдаланувчилар билан бирга муҳокама қиладилар. Мақолалар мавзу ва мазмун жиҳатидан таълим, фан, маданият, юқори технологиялар ва бизнесга бағишланган бўлиши керак. Fikr.uz сайтининг тузилиши ундан фойдаланувчи инсонларнинг ижодий ҳамкорликда сайтни керакли ахборот билан тўлдиришга йўналтирилгандир. Сайт фойдаланувчилари мақолаларни шахсий ва жамоат блогларида чоп этишлари, сўровнома ўтказишлари ҳамда ўзга фойдаланувчилар билан мулоқат ўрнатишлари мумкин.\nFikr.uz - бу уюшма, асосий вазифасини умумий қизиқишлар билан бирлашкан ва рейтинг тизими орқали сайтнинг барча фойдаланувчиларнинг фаолиятига асосий таъсир қўрсатадиган одамлар гуруҳи бажаради.\nFikr.uzнинг мақсади - фойдаланувчига IT, таълим, маданият, илм-фан ва бошқа соҳадаги машҳур бўлган шахслар билан, ҳамда бир қатор зарурий-муҳим саволларни бажаришда масъул бўлган давлат ва ижтимоий ташкилотлар вакиллари билан муамола қилиши учун сифатли контентга эга бўлган ресурс яратиш.\nФойдаланувчиларнинг конструктив мулоқот қилиш учун қулай шарт-шароит яратиш мақсадида қолаверса ноактуал муаллифлик бўлмаган маколаларнинг кўпайишининг олдини олиш мақсадида юқори малакали модераторлар гуруҳи фаолият қўрсатмоқда.


НУҚТАИ НАЗАР - Ўзбекистон овози газетаси\nЖасур ҚулмуҲаммедов, халқ депутатлари Тошкент шаҳар Кенгаши депутати, ЎзХДП гуруҳи аъзоси:\n— ЎзХДП Сайловолди дастурида аҳолининг ижтимоий муҳофазасини кучайтириш, бандлик даражасини ошириш бўйича муҳим вазифалар белгиланган. Ўтган йили Тошкент шаҳар партия кенгаши, халқ депутатлари шаҳар Кенгашидаги гуруҳимиз бу борада қатор эътиборга молик ишларни амалга оширди. Партия гуруҳи ташаббуси билан шаҳарда иш ўринлари ташкил этиш борасида қўшимча имкониятлар ўрганилди ва шу билан боғлиқ икки масала шаҳар Кенгаши сессияси кун тартибига киритилди. Муҳокамалар жараёнида ЎзХДП депутатлари бу борадаги муаммоларни ҳал этиш юзасидан асосли таклифлар билдирди.\nБиз шу билан чекланиб қолаётганимиз йўқ. Ҳар бир депутат ўз сайлов округида бу масалани доимий назоратга олган. Шунингдек, Жамоатчилик қабулхоналарига ишга жойлашишда ёрдам сўраб мурожаат қилган фуқароларга амалий кўмак ва тегишли ҳуқуқий маслаҳатлар бериб борилмоқда.\nҲар бир партия ташкилоти ва депутат жорий йилда ҳам бу долзарб масалага эътиборни янада кучайтириши лозим. Бунинг учун жойларда аҳоли бандлигини таъминлаш йўналишларидан бири — оилавий тадбиркорлик, катта сармоя талаб қилмайдиган косибчилик, халқ ҳунармандчилиги, уй меҳнати ва касаначиликни ривожлантириш бўйича амалий таклифлар, янги лойиҳалар ишлаб чиқишимиз керак.\nҲар биримиз ўз сайлов округимизда ана шу соҳалар ривожланиши учун зарур шароитлар яратишда ташаббускор бўлсак, самарали депутатлик назоратини олиб борсак, бу борада кўплаб муаммолар ечим топади, иш ўринлари яратиш имкониятлари кенгаяди. Ишга жойлашишда қийинчиликка дуч келаётган партия электорати вакилларини аниқлаш, улар бандлигини таъминлаш бўйича қўшимча шароит юзага келади.\nШунингдек, касб-ҳунар коллежлари битирувчилари бандлигини таъминлашга қаратилган уч томонлама шартнома шартларининг бажарилишини доимий назоратга олсак, битирувчиларни иш билан таъминлаш масаласи самарали ҳал этилади.


10:19 20 Январ 2019\n13:36 10.03.2017 (Янгиланган 13:41 10.03.2017) Ҳавола олиш\nТошкент кўчаларини таъмирлаш учун биринчи босқичда 20,6 млрд, иккинчи босқичда 50 млрд сўм ажратиш режалаштирилган\nТОШКЕНТ, 10 мар — Sputnik. Тошкент шаҳри кўчаларини жорий ва тўла таъмирлаш ишлари 2017 йилнинг ўзида икки босқичда — биринчи навбатда ҳамда йил давомида таъмирланиши зарур бўлган кўчалар кесимида амалга оширилади. Бу ҳақда "Ўзавтойўл" АК матбуот хизмати хабар бермоқда.\nЖорий йилнинг 7 март куни Ўзбекистон Республикаси Вазирлар Маҳкамаси ҳузуридаги Республика Йўл жамғармаси бошқарув кенгаши томонидан "2017 йилда Тошкент шаҳри туманларининг йўл инфратузилмасини ривожлантиришнинг манзилли дастури" тасдиқланди.\nТошкент шаҳридаги кўчаларни таъмирлаш ишлари\nТошкент кўчаларини таъмирлаш учун биринчи босқичда 20,6 млрд, иккинчи босқичда 50 млрд сўм ажратиш режалаштирилган.\n"Юнусобод тумани Юқори Қорақамиш, Мойқўрғон ва Барака кўчаларидаги жами 7,1 км узунликдаги жорий таъмирлаш, Сергели тумани Обиҳаёт, Нилуфар, Райҳон, Дарё бўйи, Канора кўчаларидаги 9,5 км узунликда тўла таъмирлаш ишлари бошланди", — дейилади хабарда.\nТаъмир ишлари Ўзбекистон Республикаси Автомобиль йўллари давлат қўмитаси тизимидаги корхоналар, жумладан, "Автомагистраль", "Тошкенткўприк" ҳамда "Трансйўлқурилиш" ташкилотлари томонидан амалга оширилмоқда.\nЭслатиб ўтамиз, Ўзбекистон Республикаси Президентининг 2017 йил 14 февралдаги "2017-2018 йилларда минтақавий автомобиль йўлларини ривожлантириш дастурини амалга ошириш чора-тадбирлари тўғрисида"ги Қарорида бутун республикадаги, жумладан, Тошкент шаҳридаги ички йўллар ва кўчаларнинг таъмирланиши туманлар кесимида белгилаб берилган эди.


ХУМШни янги Вазирлик назорат қилади | NORMA.UZ\nПрезидентнинг «Уй-жой коммунал хизмат кўрсатиш тизимини бошқаришни янада такомиллаштириш чора-тадбирлари тўғрисида»ги Фармони эълон қилинди. Унинг матнини ЎзА тарқатди.\nҲужжат билан Уй-жой коммунал хизмат кўрсатиш вазирлиги ташкил этилди.\nИлгари фаолият юритган “Ўзкоммунхизмат” агентлиги “Коммунхизмат” агентлигига қайта ташкил этилди ҳамда янги Вазирликнинг бўлинмаси сифатида унинг тузилмасига киритилди.\nБу муҳим: Бошқа вазифаларидан ташқари Вазирлик ХУМШлари фаолиятини мувофиқлаштириш, кўп хонадонли уй-жой фондини сақлаш, улардан фойдаланиш ва эксплуатация харажатларини аниқлаш бўйича талабларга, кўп хонадонли уйларни техник эксплуатация қилиш қоидалари ва нормаларига, кўп хонадонли уйларга туташ ҳудудларнинг санитария нормалари, қоидалари ва гигиена нормативларига мувофиқ ҳолда сақланишига риоя этилиши устидан назоратни амалга ошириш билан шуғулланади.\nБунинг учун Вазирлик тузилмасида Кўп хонадонли уй-жой фондидан фойдаланишни назорат қилиш инспекцияси ташкил этилди. Инспекция қуйидагиларни назорат қилади:\nКўп хонадонли уй-жой фондидан фойдаланишни назорат қилиш инспекциясига:\nкўп хонадонли уйларни сақлаш ва улардан фойдаланишнинг мавжуд қоида бузилишларини бартараф этиш бўйича – ХУМШларига ва кўчмас мулк эгаларига;\nтегишли коммунал хизматлар кўрсатишда техник тартибга солиш соҳасидаги норматив ҳужжатлар талабларига риоя этиш бўйича – уй-жой коммунал хизмат кўрсатиш соҳаси ташкилотларига бажариши мажбурий бўлган кўрсатмалар тақдим этиш ҳуқуқи берилди.\nТақдим этилган кўрсатмалар бажарилмаган тақдирда Инспекция тегишли мансабдор шахсларга (шу жумладан ХУМШ раисларига) жарима солади. Бунинг учун Маъмурий жавобгарлик тўғрисидаги кодексга ўзгартиришлар киритилади.


Марафон – Сурхон тонги\nБош саҳифа / Спорт / Марафон\nМай 5, 2017\tСпорт Изоҳ қолдириш 879 Кўрилди\nВилоят касаба уюшмалари ташкилотлари бирлашмаси ташаббуси билан корхона, ташкилот ва ўқув муассасаларида меҳнат қилаётган, таълим олаётган меҳнаткашлар ва ўқувчиларни спортнинг оммавий турларига қизиқтириш орқали уларни соғломлаштириш мақсадида Термиз шаҳрида “Саломатлик сари” шиори остида марафон ўтказилди.\nЮгуриш баҳсларида шаҳардаги 1500 нафар иштирокчи қатнашди.\nМарафонда 18-30, 30-45 ёшли ва ундан юқори ёшдаги эркак ва аёллар икки километр масофага югуриш бўйича ўзаро беллашишди. Ғолибларга ташкилотчиларнинг қимматбаҳо совғалари берилди. Шунингдек, “Энг ёши улуғ иштирокчи”, “Ғалабага бўлган интилиши учун”, “Энг ёш иштирокчи” йўналишлари бўйича ҳам пешқадамлар аниқланиб, рағбатлантирилди.\nОлдинги Буюк шахс ёди


Туркияда Европа Комиссияси раҳбарига жой берилмаган\n07 Aprel 18:14 / Published in Жаҳон\nСексизм ёки сиёсий позитсия? Туркияда Эрдўған билан музокараларда Европа Комиссияси (ЕК) раҳбари Урсула фон дер Ляйен учун стул тайёрланмаган. Суҳбат давомида у диван ёнига ўтиришга мажбур бўлди.\nЕК Туркия томони кечирим сўраганми ёки ёйуқми деган саволга жавоб бермади.\nЭслатиб ўтамиз, Урсула фон дер Ляйен Европа Кенгаши Президенти Чарлз Мишел билан биргаликда 6-апрел куни Туркия президенти Тоййиб Эрдўған билан Анқарада музокара ўтказиш учун келган эди.\nЕвропа Иттифоқи вакили жуда ҳайратда қолди ва ҳайратда қолди. Бу ҳақда бугун Брюсселдаги матбуот анжуманида маълум қилинди.\nҲодиса видеога олинган ва сиёсий доираларда катта резонансга сабаб бўлган.\n«Европа Комиссияси Президенти жуда ҳайрон бўлди ва буни видеода кўриш мумкин. У айнан Президент Мишел ва Президент Эрдўған сингари ўтиришлари керак эди», деди ЕК вакили Эрик Мамер журналистларнинг кўплаб саволларига жавоб бераркан.\nУнга кўра, фон дер Ляен ўз жамоасига келажакда шунга ўхшаш воқеа такрорланишининг олдини олиш учун зарур чораларни кўришни буюрди. Шу билан бирга, у турк томони кечирим сўраганми ёки йуқми деган саволга жавоб бермади.\nИнтернетда тарқалган видеода Мишел, Эрдўған ва фон дер Ляйен Туркия ва Европа байроқлари ёнида иккита кресло тайёрланган музокара хонасига киришади. Мишел ва Эрдўған иккита креслони эгаллаб олишади, фон дер Ляйен эса оёқларини ушлаб, қўлларини ёйиб, ҳайратда эканлигини билдирди. Натижада, видеода кўриниб турганидек, ЕК боши ён томонда турган диванга ўтирди.\nTagged under: ЕИ, ЕК, ТУРКИЯ, Фон дер Ляйен, ЭРДЎҒАН